درەختی گەشەپێدەران | ڤالیو تایپ و ڕیفرێنس تایپ لە Dot Net Framework\nهاوپۆل: بەرنامەدارشتن ژ.بابەت : 1061 بەروار : ئه‌یلول 28, 2016\nتێبینی: هەرچەندە ئەو بابەتە یەکێکە لە بابەتە بنەڕەتییەکانی پڕۆگرامسازی و هەموو پڕۆگرامسازێک دەبێ بیزانێت، لەگەڵ ئەوەشدا بابەتێکی کەمێک ئاڵۆزە چونکە هەر زمان و فرەیموۆرکێک بە شێوەیەک مامەڵە لەگەڵ ئەو بابەتە دەکات. وە زۆرجار ڕەفتاری ئەو دوو تایپە لە زمانێکەوە جیاوازە لەگەڵ زمانێکی دیکە. بۆیە لەکاتی بوونی هەر هەڵەیەک، تکایە هەوڵبدە ڕقت لێم نەبێتەوە، لەجیاتی ئەوە دەتوانی لە کۆمێنت ڕاستم بکەیتەوە 🙂\nیەکەم: Value Types\nگۆڕاوەکانی جۆری Value Type نرخەکانیان لەناوخۆیان هەڵدەگرن، چەند نمونەیەک لەو تایپانە: bool، int، float، double، decimal و هەموو ئەو تایپانەی کە پڕۆگرامەر بەهۆی struct ــەوە دروستیان دەکات.\nگۆڕاوەکانی جۆری ڤالیو تایپ ئەو خاسیەتانەیان هەیە:\n١. کاتێک گۆڕاوێکی ڤالیو تایپ یەکسان (Assign) دەکەیت بە گۆڕاوێکی دیکەی ڤالیو تایپ، ئەوا نرخەکەی کۆپی دەبێتە ناو گۆڕاوەکە. بەوەش هەردوو گۆڕاوەکە سەربەخۆ دەبن و گۆڕانکاری لە بەهای یەکێکیان کاریگەری دروستناکاتە سەر بەهای ئەوەی دیکە. بۆ نموونە:\nهەر وەک لە نموونەکەدا دیارە، گۆڕینی بەهای val2 کاریگەری ناکاتە سەر بەهای val1. هەرچەندە کە لە هێڵی دووەمدا val2 مان یەکسان کرد بە val1.\n٢. هەموو ڤالیو تایپەکان لە System.ValueType ـەوە سەرچاوەیان گرتووە.\n٣. ڤالیو تایپەکان ناتوانن نە inherit بکەن و نە لێشیانەوە inherit بکرێت. بەڵام دەتواندرێ Interface ـەکانیان لەسەر جێبەجێبکرێت. بۆ نموونە:\n٤. ڤالیو تایپەکان ناتوانن بەهای null وەربگرن، بەڵام بەهۆی تایبەتمەندی Nullable Types ــەوە دەکرێ null یش وەربگرن. Nullable Types یش هەر لە جۆری ڤالیو تایپن.\nدووەم: Reference Types\nگۆڕاوەکانی ڕێفرێنس تایپ بەهاکانیان لەنێوخۆیان هەڵناگرن، لەبەر ئەوەی زۆربەی کات بەهاکانیان زۆر گەورەن. لەبڕی ئەوە، تەنها ئاماژەیەک (ڕێفرێنسێک) بۆ شوێنی هەڵگرتنی بەهاکانیان لەخۆدەگرن. واتا ناونیشانی بەهاکانیان هەڵدەگرن لە بیرگەی کۆمپیوتەر (RAM)، بۆ ئەوەی هەرکاتێک بەرنامەکە پێویستی بە بەهای ئەو گۆڕاوانە بوو، ڕاستەوخۆ بچێتە ئەو ناونیشانەی کە لەنێو گۆڕاوەکەدایە و بەهاکەی دەدۆزێتەوە. چەند نموونەیەک لەو جۆرە تایپانە: string، object، dynamic و هەر کڵاسێکی دیکە کە لە object و سەرچاوە بگرێت (inherit بکات).\nگۆڕاوەکانی جۆری ڕێفرێنس تایپ ئەو خاسییەتانەیان هەیە:\n١. کاتێک گۆڕاوێکی ڕێفرێنس تایپ یەکسان دەکەیت (Assign) بە گۆڕاوێکی دیکەی ڕێفرێنس تایپ، نرخەکەی کۆپی نابێتە ناو گۆڕاوە نوێیەکە. بەڵکو تەنها ناونیشانەکەی (ڕێفرێنس) کۆپی دەبێتە ناو گۆڕاوە نوێیەکە. بۆیە ئەگەر نرخی گۆڕاوە نوێیەکە بگۆڕیت، ئەوا کاریگەری دەکاتە سەر نرخی گۆڕاوە کۆنەکەش، چونکە هەردووکیان ئاماژە بۆ هەمان شوێن دەکەن لە بیرگەدا.\n٢. ڕێفرێنس تایپەکان دەتاوانن لە تەنەکانی دیکە inherit بکەن و تەنەکانی دیکەش دەتوانن لێیانەوە inherit بکەن. وە هەروەها دەشتوانن Interface یش قبوڵ بکەن.\n٣. ڕێفرێنس تایپەکان دەتوانن نرخی null قبوڵ بکەن؛ ئەوکات ئاماژە بۆ هیچ شوێنێکی بیرگە ناکەن.\n٤. ڕێفرێنس تایپەکان لەسەر Heap هەڵدەگیرێن. وە کاری کۆکەرەوەی خاشاک (Garbage Collector) ـە کە بیانسڕێتەوە لە بیرگە کاتێک بەرنامەکە کاری پێنەمان.\nنموونەی ئەو دوو جۆرە تایپە لە ژیانی ڕاستی\nجۆن سکیت لە یەکێک لە بابەتەکانی نموونەیەکی باش دەهێنێتەوە بۆ تێگەیشتن لە ڤالیو تایپ و ڕیفرێنس تایپ:\nوایدابنێ کە لیستی ناوی وڵاتانی جیهانت پێویستە. ئەو چەشنە زانیارییە هەم بەشێوەی چاپکراو هەیە و هەم لەسەر وێبیش دەتوانی بیدۆزیتەوە. بەڵام ئەو دوو ناوەندە (Medium) بە دوو جۆری جیا ڕەفتار دەکەن. پەڕە چاپکراوەکان زۆرتر وەک Value Type ڕەفتار دەکەن و وێبسایتەکانیش زۆرتر وەک Reference Type.\nکە سەیری پەڕەکان دەکەیت، هەموو زانیارییەکانت لەبەر دەستە، پەڕەکان خۆیان زانیارییەکانیان تێدایە. بەڵام ئەگەر بتەوێ سەردانی وێبسایتێک بکەیت، پێویستیت بە URLی ئەو وێبسایتە هەیە. لەم نموونەیەدا URL بەرانبەرە بەو Reference (ئاماژە، ئاماژەدان؛ دیاریکردنی شوێنی شتێک)ـەی کە بەکاردێت لە دەستپێگەیشتن بە بەهای گۆڕاوێکی جۆری ڕێفرێنس تایپ. URL ەکە زانیارییەکە (لیستی ناوی وڵاتانی جیهان)ی تێدا نییە، بەڵکو تەنها ڕێگای دەستگەیشتن بەو زانیارییەت نیشان دەدا.\nئێستا بیربکەوە چی دەبێت ئەگەر زانیارییەک گۆڕدرا. وایدابنێ دوو کەس پەڕەیەکی چاپکراوی ئەو لیستەیان لایە، ئەگەر یەکێکیان ناوی یەکێک لە وڵاتەکان بسڕێتەوە، کەسەکەی دیکە گۆڕانکارییەکە نابینێت. هەردوو کۆپی سەربەخۆن و پەیوەندیان بە یەکترەوە نییە. بەڵام ئەگەر دوو کەس URLی هەمان پەڕەی وێبسایتەکەیان هەبێت. کاتێک کە خاوەنی وێبسایتەکە گۆڕانکارییەک لە لیستی وڵاتان دەکات، هەردوو کەسەکە گۆڕانکارییەکە دەبینن. هەردوو Reference (URL) ــەکە ئاماژە بۆ هەمان داتا دەکەن.\nئەی ئەگەر ویستت کۆپییەک لە زانیارییەکە دروستبکەیت؟ ئەگەر پەڕەیەکی چاپکراوم لەلا بێت و بمەوێ پێتی بدەم، دەبێ فۆتۆکۆپی (استنساخ)ی بکەم. هەموو داتاکە کۆپی دەبێت. کە کۆپیم کرد، کۆپییە “نوێ”یەکە سەربەخۆیە لە کۆپییە “کۆن”ـەکە. بەڵام ئەگەر URLی پەڕەێ وێبسایتێکم لابێت، ئەوکات تەنها URLــەکەت دەدەمێ. ئەو شتەی کۆپی دەبێ URL ـەکە، واتا reference ــەکە، نەوەک زانیارییەکە خۆی. هەر لەسەر خاڵی پێشووتر، ئەگەر ئەو پەڕەیە چاپکراوە ببەیت کە بۆم فۆتۆکۆپی کردی و بە ئارەزووی خۆت شتی لەسەر بنووسی، هیچ کاریگەرییەکی لەسەر کۆپییەکەی من نییە. بەڵام ئەگەر وێب پەیجەکە دەستکاری بکرێت (بۆ نموونە ئەگەر پەڕەیەکی ویکی “Wiki” بێت) و بچی دەستکاری بکەیت، ئەوکات کە سەردانی پەڕەکەم کردەوە بەهۆی URLــەکەی خۆم، ئەوا منیش گۆڕانکارییەکان دەبینم.\nئێستا با شتەکان کەمێک قورستر بکەین. وای دابنێ کە ئێمە URLــەکان لەسەر پارچە کاغەزێک دەنووسین. ئەگەر بمەوێ کۆپییەک لە URLــەکەت پێ بدەم، دەبێ پارچەیەک کاغەزت پێ بدەم کە URLــەکەی لەسەر نووسرابێت. ئەگەر دەستکاری نووسینی سەر پارچە کاغەزەکەی خۆت بکەیت، ئەوە هیچ گۆڕانکارییەک بەسەر ئەو پەڕەیە ناهێنێت کە لەلای منە. هەردووکیان سەربەخۆن، هەرچەندە کەوا ئاماژەشیان بۆ هەمان وێب پەیج دەکرد. وە ئەگەر بێتو نووسینی سەر یەکێک یان هەردوو پارچە کاغەزەکە بگۆڕین، هیچ گۆڕانکارییەک بەسەر وێب پەیجەکەدا نایەت.\nهەمان نموونە بە کۆد:\n282 ڕۆژ پێش


مەحمو رەزا ئەمین: ئەو شتانەی کفرە بزوتنەوەی گۆڕان دژیان نە وەستێ! – WTARIKURD\nلە ماوەی کەمتر لە 2 هەفتەیا چەن روداوێکی گەورە و سەرنجڕاکێش رویان داوە کە گومان لەسەر ئاوەز و سەلیقەی کاربەدەسانی حوکمڕان زیاتر ئەکەن، کەڵکی حوکمڕانیان پێوە مابێ.\nبە گوێرەی ئەم راگەیاندنە، ئەنجومەنی وەزیران لە کۆبونەوەی 2ی 9ی 2020دا بڕیاری داوە، بۆ ساڵی نوێ‌ی خوێندن، هەمو ناوەندەکانی سەر بە وەزارەتی پەروەردە، بێجگە لە پۆلی شەشی ئامادەیی، بە ئۆنلاین و دیجیتاڵ بخوێنن.\nئەم بڕیارەی “حوکمەت!” لۆجیکی فەیلەسوفەکانی چەرخەکانی ناوەڕاست‌مان بیر ئە خاتەوە. فەیلەسوفەکانی ئەو چەرخە لە باتی ئەوەی بچنە ناو کۆمەڵ و لەبەر رۆشنایی کێشەکانی گەلەکانیانا بفەلسەفێنن، بە خەیاڵ بیریان لە چارەسەر ئە کردەوە.\nزانای کۆمەڵناسی عیراقی، دکتۆر عەلی وەردی لەم بارەیەوە ئەڵێ: “… لە چەرخەکانی ناوەڕاستا رۆژێک تاقمێ بیرمەندی ئەوروپی دانیشت بون، لە بارەی ددانی ئەسپەوە گفتوگۆیان ئە کرد. هەر یەکەیان لە ئاوازێک ئەی خوێند. بەڵام ئەوەی سەیر بو، ئەوە بو ئەسپەکە لە نزیکیان بو. ئەیان توانی بچن ددانەکانی فەحس بکەن. بەڵام نەیان کرد، چونکە پێیان وابو شتی وا لە شان و شەوکەتی بیرمەندانی وەکو ئەوان ئەهێنێتە خوارێ و لە خۆشیان دڵنیا بون کە ئەتوانن بگەنە راستی‌ی ددانەکانی ئەسپەکە لە رێگەی بیرکردنەوەی موجەڕەد و جەدەلی لۆجیکی‌یەوە”(1). بەم جۆرە لۆجیکە ئەوترێ (لۆجیکی کۆن، یان نەریتی، یان ئەرستۆیی، یان گریکی، یان رواڵەتی…)(2)\n“لە هەرێم کۆمپانیای ئینتەرنێت هەیە\nکەواتە هەمو تەلەبەکانی هەمو ناوەندەکانی وەزارەتی پەروەردە ئەتوانن لە خوێندنی ئۆنلاین و دیجیتاڵ بەهرەمەند بن”.\nئەم ئەقڵیەتە دەلالەت لە شتێ بکا، لەوەی ئەکا کە سەرۆک و ئەندامانی ئەنجومەنی وەزیران لە بورجی عاجا ئەژین، ئاگایان لە “رەعیەتەکەیان!” نیە.\nئەم بڕیارە ئەو قسەیەی ئاشتی هەورامی “وەزیری تاڵانکردنی سامانە سروشتی‌یەکان”ـی بیر خستمەوە کە نزیکەی دە ساڵ لەمەوبەر، لە کۆنگرەیەکی رۆژنامەنوسیا، بە گرژی و توڕەیی‌یەوە وەڵامی پرسیاری رۆژنامەنوسێکی KNNی دایەوە، لەگەڵ درێژکردنی پەنجەی بۆ گڵۆپی هۆڵەکە وتی: “مەبە بە دوژمنی وڵاتەکەی خۆت، ئەی ئەو کارەبای 24 سەعاتی‌یە بە چی بەرهەم هاتوە!”.\nئاشتی هەورامی چونکە خۆی و ئاغاکانی کارەبای 24 سەعاتیان هەبو، چونکە ئاگای لە ئازارەکانی خەڵک نە بو، 10 ساڵ لەمەوبەر وای ئەزانی هەمو خەڵک کارەبای 24 سەعاتیان هەیە.\nدوای وەرگرتنەوەی وەڵامی ئەو پرسیارانە ئینجا ئەبو “حوکمەتە مەجازی‌یەکەی هەرێم” پلانێکی دابنایە بۆ ئەوەی خۆی، خولی فێرکردن و ئینتەرنێتی بەردەوام و کۆمپیوتەر/ ئایپادی پێویست بۆ هەمو ئەو مناڵانە دابین بکا، کە خاوەنەکانیان ناتوانن لە هیچ حاڵەتێکا پێویستی‌یەکانی خوێندنی ئۆنلاین و دیجیتاڵ‌یان بۆ دابین بکەن.\nمن ئەزانم ئەم “حوکمەتە!” ئەهلی وردەکاری وا نیە. بەڵام حوکمەتێ بە راست حوکمەت بێ، بە بێ پلان و ژمارە، بڕیاری وا چارەنوسساز دەر ناکا.\nمناڵانی بەرپرسەکان و دزانی سامانی نیشتمانی و دەوڵەمەنبوانی گەندەڵی و ئەوانەشی بە رەنجی شانی خۆیان پەیایان کردوە، هەمویان بە بێ کێشە هەلومەرجی خوێندنی ئۆنلاین و دیجیتاڵ‌یان بۆ فەراهەم ئەبێ، کە رەنگە رێژەیان نەگاتە 33%ی تەلەبەکانی ساڵی نوێ‌ی خوێندن.\nبە کورتی و کرمانجی ئەگەر ئەم بڕیارەی ئەنجومەنی وەزیران تەرجەمە بکەین بۆ واقع، ئەم پەیامە مەترسیدار و ترسناکە دەر ئەچێ کە، ئەنجومەنی وەزیران ئەی دا بە “رەعیەتەکەی!”:\n“ساڵی خوێندنی 2020/ 2021، تەنیا بۆ مناڵی دەوڵەمەن و خواپێداوەکانە!”\nگریمان “حوکمەت!” لەسەر حسابی خۆی ئامرازەکانی خوێندنی ئۆنلاین و دیجیتاڵی بۆ هەموان، بە بێ جیاوازی، فەراهەم کرد.\nئەی ئەم “حوکمەتە!” کە بڕیاری داوە، ئەبێ تەواوی فەرمانبەرانی هەرێم لە 30ی 8ی 2020 ەوە، لە سەعات 8ی بەیانی تا 3ی پاشنیوەڕۆ دەوام بکەن، ملیۆنان مناڵ و مێرمناڵ لە ماڵەوە بەبێ چاودێری دایک و باوک و گەورەکان، ئینتەرنێتی فری و کۆمپیوتەر/ ئایپادیان لە بەردەسا بێ، بیری کردۆتەوە کە رەنگە چ بقەومێ؟\nبەم بۆنەیەوە داوا لە وەزیرەکانی بزوتنەوەی گۆڕان ئەکەم چاوێک بخشینن بەم 2 سەرچاوەیەدا، تا بزانن بزوتنەوەکەیان لە بواری خوێندن و فەرهەنگ و روشنبیریا چی‌ی لێیان ئەوێ:\nبەرنامەی هەڵبژاردنی لیستی گۆڕان، ژمارە 148، بۆ هەڵبژاردنەکانی 2018ی پارلەمانی کوردستان، ل٢٢- ٢٨\nلەسەر داوای ئیمانوێل ماکرۆن، سەرکۆماری فرەنسا، سەرۆکی هەرێمی کوردستان، نێچیروان بەرزانی، سەر لە بەیانی 3ی ئەم مانگە، گەیشتە بەغا و لەگەڵ ماکرۆن کۆ بوەوە.\nلە پەیجی فەیسبوکی سەرۆکایەتی هەرێم، لە 3ی مانگ‌دا، بە وێنەیەکی ماکرۆنەوە، ئەم هەواڵە بڵاو کراوەتەوە:\n“ئیمانوێڵ ماکرۆن، سەرۆک کۆماری فەڕەنسا رایگەیاند:\nلە پشتگیری هەرێمی کوردستان بەردەوام دەبین”.\n“خۆشحاڵ بوم بە دوبارە بینینەوەی سەرۆکی فەڕەنسا، ئیمانوێل ماکرۆن. کۆبونەوەیەکی بەرهەمدار لە بەغدا هەبو و سوپاسی سەرۆک ماکرۆنم کرد بۆ پشتگیریی بەردەوامی فەڕەنسا و پەیوەندییە پتەوەکانی لەگەڵ هەرێمی کوردستان”.\nچونکە بێجگە لەوەی فرەنسا، لە سەردەمی فرانسوا میترانەوە زۆر بە جدی پشتیوانی لە هەرێمی کورستان ئەکا و شەخسی ماکرۆن بە ئاشکرا درێژە بەم سیاسەتە ئەدا، مەبەستی تریشی لە پشت بو، کە بریتی بو لە زانینی رەئی “هەرێم!” لەبارەی ئەو بیرۆکەیەی ماکرۆن هەیەتی بۆ دانانی سنور بۆ تەماحەکانی ئەردۆگان و ناردنی نامەیەک بۆی.\nبەڵام ئەردۆگان نەی هێشت 24 سەعات بەسەر یەکتر بینی ماکرۆن و نێچیروانا تێ پەڕێ، نێچیروانی بانگ کرد بۆ ئەنکەرە، تا بە ماکرۆن بڵێ، یەکێ لە داشەکانت، ژێرفەرمانی منە.\n“بڕیارە ئەمڕۆ کاژێر 2ی پاشنیوەڕۆ (4ی 9)، نێچیرڤان بەرزانی، سەرۆکی هەرێمی کوردستان لەگەڵ رەجەب تەیب ئەرۆغان، سەرۆککۆماری تورکیا کۆ ببێتەوە”.\nپاش کۆبونەوەی چاوش ئۆغڵو و نێچیروان، ئۆغڵو لە توێتێکا نوسی: “لەگەڵ نێچیروان بەرزانی باسی هەماهەنگی نێوان هەردولامان کرد بۆ لێدانی PKK”\nبزوتنەوەی گۆڕان لە سەردەمی ئۆپۆزسیۆنیا گرفتی گەورەی هەبو لەگەڵ ئەم جۆرە پێوەندی‌یە ناموئەسەساتی و پڕ لە گومانەدا، ئێستا کە بەحساب “شەریکی حیزبەکانی دەسەڵاتە!” نەک “بەشدار” و “شەریکایەتیەکەشی!” بۆ “چاکسازی و راستکردنەوە”ـی هەڵەکانی حیزبەکانی دەسەڵاتە، کفرە لە بەرامبەر سەفەرە گوماناویەکانی سەرۆکی هەرێم و سەرۆکی حوکمەتا، وەکو تەلەبەی ئاقڵ دانیشێ و نقەی لێوە نەیەت.\nبورهان شێخ ڕەئوف: ململانێکانى میسرو تورکیا لەسەر خاکى لیبیا کاردانەوەو لێکەوتەکانى.


چەند ئەحکامێک تایبەت بە مانەوە لە مزگەوت (الإعتکاف): ماڵپەڕی وەڵامەکان\nڕۆژووئیعتیکاف و مانەوە لە مزگەوتچەند ئەحکامێک تایبەت بە مانەوە لە مزگەوت (الإعتکاف)\nچەند ئەحکامێک تایبەت بە مانەوە لە مزگەوت (الإعتکاف)\nئیعکتاف چییە؟ حوکمی چییە؟ کەمترین ماوە چەندە بۆ ئیعتکاف؟\n1- مانای ( الاعتكاف ) چی یە ؟\nخۆ یەکلا کردنەوە وخەڵوەت کردن لەگەڵ خودادا ، ئا ئەمە خەڵوەتێکی شەرعیە .\nوە هەندێکی تر لەزانایان لەپێناسەی ( الاعتكاف )دا دەڵێن :\nبڕینی پەیوەندیە لەهەموو دروستکراوەکان بەپەیوەندی کرد بەخالقەوە . مجموع الفتاوى (15/ 438)\n(الاعتكاف) پەیوەست بوونی مرۆڤە بەمزگەوتەوە وەک تاعەت وعیبادەت کردن بۆ خودا ، ولەخەڵک دوور دەکەوێتەوە ، وخۆی سەرقاڵ دەکات بەگوێڕایەڵی خوداوە ، وخۆی یەکلایی دەکاتەوە بۆ ئەو کارە . مجموع الفتاوى (20/ 155).\n2- حوكمی (الاعتكاف) چی یە ؟\n(الاعتكاف) سوننەتە بۆ پیاوان وئافرەتان . مجموع الفتاوى (15/ 442)\nوە ابن عثيمين دەڵێت :\nسوننەتە بۆگەڕان بەدوای شەوی قەدردا .\nمجموع الفتاوى (20/ 156)\n(الاعتكاف) لەڕەمەزاندا سوننەتە وپێغەمبەر صَلَّى اللَّهُ عَلَيْهِ وَسَلَّمَ لەژیانیدا ئەنجامی داوە ، وخێزانەکانیشی لەدوای خۆی کردوویانە ، وکۆمەڵێک لەزانایان کۆدەنگیان لەبارەی سوننەتیەوە گێڕاوەتەوە .\n3- ئایا ( الاعتكاف ) کردن لەجگە لەڕەمەزاندا دروستە ؟\nلەڕەمەزان وغەیری ڕەمەزانیشدا دروستە بەڵام لەگەڵ ڕۆژوودا باشترە .\nخۆی لەڕەمەزاندا دەکرێت بەڵام گەر لەغەیری ڕەمەزانیشدا ئەنجام بدرێت دروسته .\nمجموع الفتاوى (20/ 159-160)\n4- ئایا مەرجە بۆ دروستێتی ( الاعتكاف ) کەسەکە بەڕۆژوو بێت ؟\nلەسەر بۆ چوونی ڕاست مەرج نی یە بەڕۆژوو بیت لەگەڵی .\n5- ئایا جگە لە دەڕۆژی کۆتای ڕەمەزان دروستە ( الاعتكاف ) بکرێت ؟\nج: بەڵێ دروسته لەهەرکاتێکدا بێت ، بەڵام باشترینیان ئەوەیە کە لەکۆتای ڕەمەزانەوە ئەنجام دەدرێت .\n6- ئایا ئافرەت هاو شێوەی پیاوە لە (الاعتكاف) کردندا ؟\nبەهەمان شێوەی پیاوان ئافرەتانیش دەتوانن ودروسته (الاعتكاف) بکەن بەڵام بەمەرجێک مەفسەدە وفیتنەی تێدا نەبێت خۆ ئەگەر مەفسەدە وفیتنەی تێدا بوو نابێ ئافرەت ئیعتکاف بکات ، وەهەروەها گەر بووە هۆی ئەوەی منداڵەکەی لەماڵەوە دانێت ومافی مێردەکەی نەدات ئەوا بۆی نی یە ئیعتکاف بکات . نور على الدرب\nجێگای ( الاعتكاف ) کردن\n7- لەچ جێگایەکدا ( الاعتكاف ) دەکرێت ؟\nجێگای ( الاعتكاف ) کردن ئەو مزگەوتانەیە کەنوێژی جەماعەتی تێدا دەکرێت ، خۆ ئەگەر ئیعتکافەکەی بەر ڕۆژی هەینی دەکەوت گەر گونجا باش وایە لەمزگەوتێکدا ئیعتکاف بکات کەنوێژی هەینی تێدا ئەنجام دەدرێت. مجموع الفتاوى (15/ 442)\nلەهەموو مزگەوتێکدا ، جا مزگەوتێک بێت کەنوێژی هەینی تێدا ئەنجام دەدرێت یاخود نا ، بەڵام باشتر وایە لەمزگەوتێکدا ئیعتکاف بکات کەنوێژی هەینی تێدا دەکرێت. مجموع الفتاوى (20/ 155)\n8- ئایا دروسته ئیعتکاف کردن لە کەعبەی پیرۆز ( المسجد الحرام) بەنیسبەت پیاوان وئافرەتانیشەوە ؟\nهیچ ڕێگریەک نی یە لەئیعتکاف کردن لە کەعبەی پیرۆز ومزگەوتی پێغەمبەردا ﷺ جا پیاو بیکات یاخود ئافرەت ، بەمەرجێک زیان بەکەسانی تر نەگەیەنێت و نەبنە هۆکاری ئەزیەت بۆ کەسانی تر .\nمجموع الفتاوى (15/ 440)\n9- ئایا دروسته ئیعتکاف کردن لەجگە لەسێ مزگەوتەکە (کەعبە وقودس ومزگەوتی پێغەمبەر ﷺ) ؟\nأ- دروسته ئیعتکاف کردن لەجگە لەسێ مزگەوتەکە مەگەر کەسێک نەزری کردبێت ئەوکات پێویستە لەسەری لەو سێ مزگەوتەدا ئیعتکاف بکات و نەزرەکەی بەجێ بێنێت .\nب- بەڵام مەرجە ئەو مزگەوتەی کەئیعتکافی تێدا دەکات نوێژی جەماعەی تێدا بکرێت گەرنا دروست نی یە .\nدروسته ئیعتکاف کردن لەجگە لەسێ مزگەوتەکە ، جا گەر ئەو فەرموودەیە صەحیح بێت کەدەڵێت: «لا اعتكاف إلا في المساجد الثلاثة» ئەوا مەبەست لێی ئیعتکافی کامڵ وتەواوە نەک خودی ئیعتکاف .\n10- ئافرەت گەر ویستی ئیعتکاف بکات لەکوێ بیکات ؟\nئافرەت گەر ویستی ئیعتکاف بکات ئەوا لەمزگەوتدا ئیعتکاف دەکات گەر هیچ ڕێگریەکی شەرعی نەبوو ، بەڵام گەر ڕێگریەکی شەرعی هەبوو ئەوا ئیعتکاف ناکات .\n11- ئایا ژووری پاسەوان وژووری لیژنەی زەکات دەکرێت ئیعتکافی تێدا بکرێت وگونجاوە؟\nأ- ئەو ژوورەی کەلەنێو مزگەوتدایە ودەرگاکانی لەنێو مزگەوتدان هەمان حوکمی مزگەوتیان هەیە .\nب- بەڵام گەر لەدەرەوەی مزگەوت بن ئەوا بەشێک نین لەمزگەوت ، با دەرگاکانیشی لەنێو مزگەوتدا بێت .\nڕوکن ومەرجەکانی ئیعتکاف کردن :\n12- ڕوکن ومەرجەکانی ئیعتکاف کردن چی یە ، وئایا بەبێ ڕۆژوو دروسته ؟\nأ- ڕوکنی ئیعتکاف پابەند بوونە بەمزگەوتەوە بۆ عیبادەت کردنی خودا ونزیک بوونەوە لێی وخۆ یەکلایی کردنەوە بۆی .\nب- وە بەنیسبەت مەرجەکانیەوە هەمان مەرجی عیبادەتەکانی ترە ، لەوانە : موسوڵمان بوون ، وعاقڵی ، و دروسته کەسی منداڵیش ئەنجامی بدات ودروسته بۆپیاوان وئافرەتانیش .\nت- وە دروسته کەسێک ئیعتکاف بکات کە بەڕۆژوو نی یە ، ولەهەموو مزگەوتێکیشدا دروسته .\nمجموع الفتاوى (20/ 162)\nکاتی ئیعتکاف کردن :\n13- ئایا ئیعتکاف کردن کاتێکی دیاری کراوی هەیە بۆ داخڵ بوون ودەرچوون لێی ؟\nأ- لەسەر بۆ چوونی ڕاستی زانایان کاتێکی دیاری کراوی نی یە .\nب-سوننەتە ماوەیەک بمێنێتەوە بەنیەتی ئیعتکاف کردن دوای ئەوەی کەداخل بووە .\nت- وە بۆی هەیە کۆتایی پێ بێنێت کاتێ کەپێویستی پێی هەبوو ؛ چونکە ئیعتکاف سوننەتە و واجب نییە مەگەر کەسێک نەزری کردبێت لەسەر خۆی .\nث- وە سوننەتە ئیعتکاف کردن لەدەڕۆژی کۆتایی ڕەمەزاندا وسوننەتە لەبەیانی ڕۆژی بیست ویەکی مانگەوە داخل ببێت وەک چاو کردن لەپێغەمبەر ﷺ ودەردەچێت کاتێ کە دەڕۆژەکە کۆتایی پێ دێت .\n14- ئیعتکاف لەچ کاتێکەوە دەست پێ دەکات ؟\nأ- جمهوری زانایان لەسەر ئەوەن کەئیعتکافی لەشەوی بیست ویەکی ڕەمەزانەوە دەست پێ دەکات نەک بەیانیەکەی .\nب- هەرچەند هەندێ لەزانایان پێیان وایە کەئیعتکافی لەسەر لەبەیانی ڕۆژی بیست ویەکی ڕەمەزانەوە دەست پێ دەکات . مجموع الفتاوى (20/ 169)\n15- چ کاتێک کەسی ئیعتکاف کار کۆتایی بەئیعتکافەکەی دێنێت ؟\nکەسی ئیعتکاف کار کۆتایی بەئیعتکافەکەی دێنێت کاتێ کەڕەمەزان کۆتایی هات وڕەمەزانیش کۆتایی دێت بەئاوا بوونی خۆری کۆتا ڕۆژی ڕەمەزان وهاتنی شەوی جەژن . مجموع الفتاوى (20/ 170)\n16- گەر کەسێک نیەتی ئیعتکافی هێنابێت لەدەڕۆژی کۆتای ڕەمەزاندا وبیەوێت لەشەوی کۆتاییدا دەرچێت ئایا هیچ شتێکی لەسەرە ؟\nگەر نەزر نەبێت وکۆتای بەئیعتکافەکەی بێنێت جا لەکۆتا ڕۆژدا بێت یاخود پێشتر ئەوا هیچ تاوانێکی لەسەر نی یە ، بەڵام گەر کەسێک پێی خۆش بوو بەتەواوی بیکات وسوننەتەکەی پێغەمبەری صَلَّى اللَّهُ عَلَيْهِ وَسَلَّمَ دەست کەوێت ئەوا کۆتای بەئیعتکافەکەی ناهێنێت تاوەکو کۆتای هاتنی مانگی ڕەمەزان وهاتنی مانگی شەوال .\nمجموع الفتاوى (20/184)\nئادابی ئیعتکاف کردن :\n17- چ شتێک پێویسته لەسەر کەسێک کەئیعتکافی کردووە لەجێگەی ئیعتکافەکەیدا ؟\nج : پێویسته لەسەر کەسێک کەئیعتکافی کردووە پابەند بێت بەجێگای ئیعتکافەکەیەوە وخۆی سەرقاڵ کات بەیادی خوداو وعیبادەتەوە ، ونابێ دەرچێت مەگەر بۆ پێویستیەک نەبێت وەک میز وپیسی یاخود خواردن خواردن ودروسته نییه بۆ ئافرەت مێردی لەگەڵی جووت ببێت لەکاتێکدا کەئیعتکافی کردووە ، وەهەروەها پیاویش بۆی نی یە بچێته لای خێزانی لەکاتی ئیعتکاف کردندا وباشتر وایە قسە لەگەڵ خەڵکدا نەکات بەڵام گەر کەسێک سەردانی کرد و قسەیان بەیەکەوە کرد ئەوا دروسته وهیچی تێدا نی یە .\n18- ئەو شتانەی کەسوننەتن لەکاتی ئیعتکافدا ئەنجام بدرێن ؟\nخۆی سەرقاڵ کات بەگوێڕایەڵی خودا وخوێندنی قورئان وزیکر کردن لەدوای نوێژە فەرزەکان وکاتەکانی لەشتی بێ هودەدا بەفیڕۆ نەدات. مجموع الفتاوى (20/ 175)\nدەرچوونی کەسی ئیعتکاف کار :\n19- حوکمی دەرچوونی کەسی ئیعتکاف کار چی یە ؟\nبەنیسبەت دەرچوونیەوە لەمزگەوت زانایان کردوویانە بەسێ بەشەوە :\nأ- دەرچوونی جائیز ، کەئەمەش دەرچوونە بۆ کارێکی مەشروع وەک دەرچوون بۆ نوێژی هەینی ویاخود دەرچوون بۆ پێویستیەک وەک میز وپیسی کردن وخواردن .\nب- دەرچوون بۆ عیبادەتێک کەواجب نی یە لەسەری وەک سەردانی کردنی نەخۆش ودوای جەنازە کەوتن ، جا گەر لەسەرەتای ئیعتکافەکەیدا ئەمەی بەمەرج دانابێت ئەوا دروسته گەرنا دروست نی یە .\nج- دەرچوون بۆ شتێک کەپێچەوانەی مەبەستی ئیعتکافە وەک دەرچوون بۆ کڕین وفرۆشتن ، وجووت بوون لەگەڵ خێزاندا هەموو ئەمانە دروست نین جا پێشتر ئەمەی بەمەرج دانبێت یاخود نا . مجموع الفتاوى (20/ 157)\n20- ئایا دروستە بۆ کەسێک کەئیعتکافی کردبێت بچێت بۆ ماڵی خۆی بۆ خواردنی نان وخۆ شوشتن؟\nأ- دروستە بۆ کەسێک کەئیعتکافی کردبێت بچێت بۆ ماڵی خۆی بۆ خواردنی نان گەر کەسی لەلا نەبێت خواردنی بۆ ئامادە بکات ، بەڵام گەر کەسێک هەبوو لەمزگەوتدا خواردنی بۆ ئامادە بکات نابێت دەرچێت لەمزگەوت ؛چونکە کەسێک ئیعتکافی کردبێت نابێت لەمزگەوت دەرچێت مەگەر بۆ کاری زۆر پێویست نەبێت .\nب- بەڵام بەنیسبەت خۆ شوشتنەوە گەر خۆ شوشتنی لەش گرانی بوو واجبە لەسەری دەرچێت ، بەڵام گەر بۆ خۆفێنک کردنەوە بوو ئەوا نابێ دەرچێت ، خۆ ئەگەر بۆ لابردنی پیسیەک بوو وەقورس بوو لەسەری ئەوا دەتوانێت دەرچێت . مجموع الفتاوى (20/ 178)\n21- ئایا دروسته گەر کەسێک ئیعتکافی کردبێت تەلەفۆن بکات بۆ جێ بەجێ کردنی پێویستی موسوڵمانان ؟\nأ- بەڵێ دروسته گەر کەسێک ئیعتکافی کردبێت تەلەفۆن بکات بۆ جێ بەجێ کردنی پێویستی موسوڵمانان گەر تەلەفۆنەکە لەمزگەوتدا بوو چونکە لەمزگەوت دەرناچێت .\nب- بەڵام گەر تەلەفۆنەکە لەدەرەوەی مزگەوت بوو ئەوا نابێ دەرچێت ، و گەر تایبەت کرابێ بەجێ بەجێ کردنی کار وباری موسوڵمانان ئەوا نابێ ئیعتکاف بکات ؛ چونکە جێ بەجێ کردنی پێویستی موسوڵمانان گرنگترە لەئیعتکاف. مجموع الفتاوى (20/180)\n22- ئایا دروسته گەر کەسێک ئیعتکافی کردبێت سەردانی نەخۆش بکات یاخود بچێت بۆ دەعوەت ؟\nسوننەت وایە کەسێک ئیعتکافی کردبێت سەردانی نەخۆش نەکات ، و نەچێت بۆ دەعوەت وپێویستی ماڵ جێ بەجێ نەکات ، ودوای جەنازە نەکەوێت ، ونەچێت بۆ کارێک کە لە دەرەوەی مزگەوت بێت .\n23- حوکمی دەرچوونی کەسی ئیعتکاف کار چی یە کەدەچێت لەشوێنی ئیعتکافەکەی بۆ عومرە کردن ؟\nأ- گەر ئیعتکافەکەی نەزر بێت وتایبەت بێت بەکاتێکەوە پێویسته لەسەری تەواوی بکات ؛ چونکە پابەند بوون بەنەزری تاعەتەوە کارێکی پێویستە .\nب- بەڵام گەر ئیعتکافەکە سوننەت بوو ئەوا گەر ویستی لێ بێت واز لەئیعتکافەکە دێنێت ودەچێت بۆ عومرە .\n24- ئایا دروسته گەر کەسێک ئیعتکافی کردبێت لەحەڕەمی مەکەدا بچێتە سەربانی مزگەوت بەمەستی گوێ گرتن لەوانەکان ؟\nسەرکەوتن بۆ سەربانی مزگەوت زیانی نی یە ، چونکە سەرکەوتن تەنها چەند هەنگاوێکە لەخوارەوە بۆ سەرەوە ومەبەست لێی گەڕانەوەیە بۆ بۆ مزگەوت وهیچی تێدا نی یە. مجموع الفتاوى (20/181)\n25- ئایا گەر کەسێک چەند واجبێکی لەسەر بێت ئایا باشتر وایە ئیعتکاف بکات یاخود واجباتەکان جێ بەجێ بکات ؟\nأ- گەر کەسێک چەند واجبێکی لەسەر بێت وهی ماڵ ومنداڵ بێت ئەوا واجبە لەسەری بەجێیان بێنێت وتاوان بار دەبێت گەر ئیعتکاف بکات .\nب- خۆ گەر ئەو ئیلتزامانە واجب نەبن ئەوا جێ بەجێ کردنی ئەو ئیلتزامانە ڕەنگە لەپێشتر وچاک تر بێت لەئیعتکاف .\nت- بەڵام کەسێک گەر دەستی بەتاڵ بێت ئەوا دەتوانێت ئیعتکاف بکات ، خۆ ئەگەر چەند ئیلتزاماتێکی لەکۆتای مانگ دا لەسەر بێت بەڵام لەو نێوەندەدا کۆتای پێ دێنێت لەم حاڵەتەدا گەر ئیعتکاف بکات دروسته وئاساییە .\n26- ئایا دروسته بۆ کەسێک کەئیعتکافی کردبێت لەمزگەوتدا لەجێگەیەکەوە بچێت بۆ جێگەیەکی تری مزگەوت ؟\nبەڵێ دروسته بۆ کەسێک کەئیعتکافی کردبێت لەمزگەوتدا لەجێگەیەکەوە بچێت بۆ جێگەیەکی تری مزگەوت .\n27- ئایا دروسته بۆ کەسێک کەئیعتکافی کردبێت لەمزگەوتی کەعبەدا تەواف بکات بەدەوری کەعبەدا ؟\nگەر لەکەعبەدا بێت دەتوانێت تەواف بکات ، چونکە ئیعتکاف کردن مانای ئەوە نی یە هەر لەو جێگەیەدا بمێنێتەوە ونەجوڵێت بەڵکو دەبێت لەمزگەوتدا بمێنێتەوە . مجموع الفتاوى (20/180)\n28- حوکمی ئەوە چی یە گەر باوک ڕێگە بەمنداڵەکەی نەدات لەبەر چەند هۆکارێکی سادە ڕێگە بەمنداڵەکەی نەدات ئیعتکاف بکات ؟\nأ- ئیعتکاف سوننەتە ، وچاک بوون لەگەڵ دایک وباوک واجبە جا نابێ واز لەواجب بهێندرێت لەبەر سوننەت .\nب- ئامۆژگاریت دەکەین ئیعتکاف نەکەیت ، بەڵام گەر باوکت عوزرێکی باس نەکرد بۆ ڕێگری کردن لێت ئەوا واجب نی یە لەسەرت بەگوێی بکەیت لەشتێکدا کەسودی نەبێت بۆی ، ولەنێو چوونی مەسڵەحەتێکی تێدا بێت بەنیسبەت تۆوە . مجموع الفتاوى (20/ 159)\n29- حوکمی مانەوە لەمزگەوتدا بەگشتی چی یە وبەتایبەت بۆ ئیعتکاف کردن ؟\nأ- مانەوە لەمزگەوتدا پێویسته لەئیعتکافدا بوونی هەبێت .\nب- بەڵام کەسێک ئیعتکاف نەکردبێت ئەوا دروسته هەندێ جار ئینسان لەمزگەوتدا بمێنێتەوە وتیایدا بنوێت ، بەڵام گەر بیکاتە عادەت وجێگای نوستن ئەوا مزگەوت بۆ ئەوە دروست نەکراوە .\n30-ئەم فەرموودەیە تا چەند صەحیحە « من اعتكف يوما ابتغاء وجه الله باعد الله بينه وبين النار ثلاثة خنادق كل خندق كما بين الخافقين »؟\nئەم فەرمووەیە زەعیفە .\nحیكمەتی مانەوە لە مزگەوت ( الإعتكاف ) بۆ چیە؟ ئایا ئیعتیكاف تایبەته بە ڕەمەزانەوە یاخود بە درێژایی ساڵ هەر كاتێك موسوڵمان توانی ئیعتیكاف دەكات؟ مەبەست لە ئیعتیکاف و مانەوە لە مزگەوت چیە؟ وە ئایا ئەو کەسەى ئیعتیکافى کردوە دەتوانى لە مزگەوت دەربچێ؟ ئایا ئیعتیكاف كاتەكەی چەندە؟ كەمترین ماوەی چەندە ؟ ئەو كەسەی كە ئیعتیكاف دەكات ئایا مەرجە بەڕۆژوو بێت یان مەرج نیە؟\nسەردان: ٧٩٢ بەش: ئیعتیکاف و مانەوە لە مزگەوت\nپرسیاری دواترحوكمى بەكارهێنانى حەبی مەنعى حەیزپرسیاری پێشترئەحکام و ئادابەکانى (جلسة الإستراحة) دانیشتن لەکاتی هەستانەوە بۆ ڕکاتەکانی تری نوێژ


دارایى نوێنه‌رایه‌تى مه‌رجێك داده‌نێت بۆ ده‌نگدان له‌سه‌ر یاساى قه‌رزكردن » پێگەی تۆڕی میدیای عێراقی\nجه‌مال كۆچه‌ر ئەندامى لیژنەى دارایى لەپەرلەمان پێشبینى دەکات، دواى تێپەڕاندنى یاساى تەمویلکردنى ساڵى 2020 لەپەرلەمانەوە موچەى مانگى تشرینى یەکەم دابەش بکرێت و دەشڵێت، پەرلەمان ڕێگرى ناکات لەقەرزکردنى حکومەت بۆ موچەى فەرمانبەران.\nجەمال کۆچەر ئەندامى لیژنەكه،ئه‌مڕۆ پێنجشه‌ممه،له لێدوانێكى بۆ ئاژانسى هه‌واڵى عێراقى (اه‌ع) ڕایگەیاند :"پەرلەمان یاسای تەمویلکردنى کورتهێنانى دارایى بۆ ساڵى 2020 بەدەستگەیشتووە و پێکهاتووە لە 3 بڕگەى سەرەکى کە بریتیە لە داهات و کورتهێنان و قەرزکردن".\nئاماژەى بۆ ئەوەش کرد، بەگوێرەى ئەو بارودۆخە موچەى مانگى تشرینى یەکەم لەدواى تێپەڕاندنى یاساى قەرزەکان دابەش دەکرێت و پەرلەمانیش چەند هەموارێک لەو یاسایەدا دەکات چونکە داواى لەحکومەت کردووە کە ئاستى قەرزکردنەکە دابەزێنێت.\nکۆچەر دەشڵێت، پەرلەمان قەرزکردن لەسنورى 41 تریلیۆن دینار پەسەند ناکات کە حکومەت بۆ دابینکردنى موچەى 4 مانگى فەرمانبەران پێویستیەتى و حکومەت دەشڵێت مانگانە پێویستى بە 7 تریلیۆن دینارە بۆ موچە و خەرجى واتا نابێت ئاستى قەرزکردنەکە بگاتە 30 تریلیۆن دینار.\nئەندامەکەى لیژنەى دارایى باسى لەوەش کردووە، پەرلەمان دژى قەرزکردن نیە، چونکە وڵاتێکى وەکو ئەمەریکا و وڵاتانى کەنداویش بۆ پڕکردنەوەى کورتهێنانەکانیان قەرز دەکەن بەڵام ئەوە ڕەتدەکەنەوە ئەو قەرزە بەبێ ئەنجامدانى چاکسازى بکرێت چونکە دەبێتە هۆى داڕوخانى ئابورى.\nکۆچەر هۆشدارى لەوەشدا، هەر کێشەیەک بکەوێتە موچەى فەرمانبەرانەوە ئەوا ڕاستەوخۆ کاریگەرى لەسەر بازاڕ دروستدەکات، چونکە لەعێراقدا 6 ملیۆن و 500 هەزار کەس موچە وەردەگرن بۆیە دەبێت حکومەت دەستبکات بە چاکسازیکردن.


ئەفسەرێکی سوپای عوسمانی بوو ،باوکی کود بوو دایکی تورک ،دۆست و هاوڕێیەکی گیانی بە گیانی نزیکی مستەفا کەمال ئەتاتورکی خوێن ڕێژ بوو، وەک زۆڵە کوردێک و خیانەتکارێکی سەرسەختی کورد، پێچەوانەی بەرژەوەندییەکانی کورد جوڵایەوە .\nدەستی کرد بە پەیوەندی کردن بەتەواوی شێخ و ئاغا کوردە پاتاڵ و خۆفرۆش و بودەڵەکان.کە بەشداریان کردبوو لەناوبردنی و کوشت وبڕینی زۆر لە ئەرمەییەکان و بەتاڵ بردن و فەرهوردکردنی سەروماڵیان، داگیرکردنی زهوی وزارییان ، بڕیاریدا کە دەبێ گەلی کورد دژی شەریف پاشاو دەوڵەتەکەی رابوەستێ و پشتیوانی لە مستەفا کەمال ئەتاتورک بکات،\nبۆ دروستکردنی دەوڵەتێکی تورک و کوردی، نامەی لە یەک بەیەکیان وەرگرتوە بۆ دژایەتی شەریف پاشاو پشتیوانی لە ئەتاتورک، بەشێکیانی بردە کۆنفڕانسی تورک و کوردەکان و چاوی دەبەستن بۆ تۆرکەکان.\nعیسمه‌ت ئه‌نینۆ له کوردان نابڕێت\nعیسمه‌ت ئه‌نینۆ که‌سێکی به ڕه‌گه‌ز کورد و دووه‌م سه‌رۆککۆماری تورکیای که‌مالی بوو ، له هه‌مان کاتدا که‌سێکی هێجگاربه‌کرێگیراو و دژه‌کورد بوو .\nکاتێک کۆنگره‌ی سیڤه‌ر له ساڵی 1920زاینی‌دا بڕیاری دروستکردنی کوردستانێکی سه‌ربه‌خۆ و یه‌کگرتوو ده‌دات و له کۆنگره‌ی لۆزانی ساڵی 1923زاینی‌دا هه‌وڵی هه‌موارکردنی بڕیاره‌کانی کۆنگره‌ی سیڤه‌ر ده‌ده‌ن ، ئه‌و کات عیسمه‌ت ئینینۆ وه‌کو که‌سێکی هێجگار شاره‌زا له بنکۆڵکردن و سه‌رکوتکردنی کورداندا ده‌که‌وێته ئامۆژگاریکردنی ئه‌تاتورک که چ ڕێگه‌یه‌ک بگرێته‌به‌ر بۆ کۆتایهێنان به بڕیاره‌کانی سیڤه‌ر و وه‌رگێڕانی ڕاستیه‌کان بۆ خه‌ونی شاعیران ، بۆ ئه‌م مه‌به‌سته‌ش په‌ڕله‌مانتارێکی کورد به‌ناوی حه‌سه‌ن خه‌یری ڕاده‌سپێرن که هه‌م به پۆشاکی کوردیه‌وه و هه‌م به زمانی کوردی لێدوان بدات و بڵێت "ئێمه ده‌خوازین له تورکیادا بژین - ده‌وڵه‌تی کوردیمان ناوێت کوردان ده‌خوازن تورکیا به یه‌کپارچه‌یی بمێنێته‌وه - هتد" .\nعیسمه‌ت ئینینۆ، سه‌رۆکی پارتی کۆماری‌و سه‌رۆک وه‌زیرانی تورکی له (30)ی ئاوگۆستی ساڵی (1930)دا، له‌شاری (سیواس)ی باکووری کوردستانداو له‌ئاهه‌نگێکدا گوتبووی: (له‌م وڵاته‌دا ته‌نیا نه‌ته‌وه‌ی تورک مافی ئه‌وه‌ی هه‌یه داوای مافی نه‌ته‌وه‌یی‌و ره‌گه‌زی خۆی بکاو هیچ ره‌گه‌زێکی دیکه ئه‌و مافه‌ی نییه). ده‌قی قسه‌کانی سه‌رۆک وه‌زیرانی ناوبراو له‌سه‌ره‌وه‌دا له رۆژنامه‌ی (ملت)ی تورکی، ژماره (1636)، رۆژی (31.8.1930)دا بڵاوکراوه‌ته‌وه.\nعیسمه ئینینۆ، یه‌کێک بوو له هاوڕێ هه‌ره نزیک‌و دڵسۆزه‌کانی ئه‌تاتورک، له‌دوای مردنی ئه‌ویش له‌ساڵانی نێوان (1938-1950)دا سه‌رۆک کۆماری تورکیا بووه. ناوبراو له‌ساڵی (1923)دا سه‌رۆکی شاندی تورکی بوو بۆ کۆنگره‌ی لۆزان‌و له‌وێدا گوتبووی: (کورد هیچ جیاوازییه‌کی نییه له‌گه‌ڵ تورکداو، هه‌رچه‌نده به‌دوو زمان قسه ده‌که‌ن، به‌ڵام سه‌باره‌ت به ره‌گه‌ز، نه‌ریت‌و ئایینه‌وه یه‌ک نه‌ته‌وه‌ن‌و تورکن). جا ئه‌گه‌ر ئه‌وه بیرکردنه‌وه‌و بۆچوونی سه‌رکرده‌کانی تورک بێت له‌هه‌مبه‌ر کورددا، تورکی ئاسایی ده‌بێت چۆن بیربکه‌نه‌وه‌و، له‌ئاست ته‌نیا مافه سه‌ره‌تاییه‌کانی کورددا که بریتین له‌قسه‌کردن به‌زمانی کوردی، خوێندن، نووسین، پۆشینی جلوبه‌رگ، بیرکردنه‌وه وه‌کو کوردێک، ده‌ربڕینی هه‌ست‌و نه‌ستی نه‌ته‌وایه‌تییان‌و هتد....، هه‌لوێست‌و په‌ر‌چه‌کرداریان چۆن بێت؟ جارێ هه‌ر واز له‌باسی مافی چاره‌ی خۆنووسین‌و دامه‌زراندنی ده‌وڵه‌تی سه‌ربه‌خۆیی کوردی بێنه له‌باکووری کوردستان، که ئه‌وان به‌خاکی تورکیاو نیشتمانی تورکی ده‌زانن!\nپاش مەرگی کەماڵ مستەفا، عیسمەت ئینینۆ(کە خۆی کورد و یەکێک لە سەرکوتگەرانی بزووتنەوەی کورد بوو) دەبێتە جێگری. بەڵام بەهۆی ئەوەی کەماڵ مستەفا خۆی ئەفسەرێکی نیزامی بو، لەنێو بازنەی دەسەڵاتدا، بنەماکانی دەسەڵات دەدرێتە ئەفسەرانی لەشکر و بەرە بەرە ئەگەرچی دەسەڵات بەناو لەسەر بنەمای دێموکراسی و پارلەمانی(یەک پارلەمان) بەڕێوە دەچی، بەڵام دەسەڵاتی ئەسڵی لە چنگی فەرماندرانی لەشکر دا دەمێنێتەوە. هەر ئەوەشە هەرکات ویستوویانە لەژێر ناوی پاراستنی "ئاسایشی کۆمەڵ" و کەماڵیزم، بە کودێتا دەوڵەتیان وەلا ناوە و خۆیان دەسەڵاتیان بەدەستەوە گرتوە. کە دەکرێ کودێتاکانی ساڵانی ١٩٦٠،١٩٧١ و ١٩٨٠ بەنموونە بێنینەوە. ئەڵبەت لە ساڵی ١٩٩٦یش دژی دەوڵەتی ئیسلام‌گەرای نەجمەدین ئارباکان( کە حیزبەکەی "ریفاە پارتیسی" توانیبووی بە ئی-ئتلاف دەوڵەت پێک بێنێ) بە هەڕشە و بێ ئەوەی لەشکر برژێننە شەقامەکان، کودیتا بەرێوە ببەن و دەوڵەتەکەی بڕڕووخێنن . کە ئەم کودێتایە بە "کودێتای پوست مودێرن" ناوبانگی دەرکرد.\nعیسمەت ئینینۆ، کەسایەتیەکی کوردی ناوچەی دەرسیمی (حەسەن هەیری) لەگەڵ خۆی بردوە بۆ دانیشتنەکەی لۆزان و پەرلەمانی تورکیا، پێی گوتوە کە جلوبەرگی کوردی لەبەر بکات، ئەوی جێگای سەرنجە، تورکەکان لەبەر ئەوەی عیسمەت ئینینۆ کورد فرۆشێکی باش و دایک تورک بوو، پێ بەپێ پلەی عیسمەت ئینینۆیان بەرز دەکردەوە تا گەیشتە سەرۆک وەزیری تورکیا، حەسەن هەریش کە کوردێکی بێخەبەر لە سیاسەتی کورد فرۆشتن و تورک بازی، تورکەکان لەداریان دا لەسەر ئەوەی کە جلوبەرگی کوردی پۆشیبوو.\nلەشوباتی 1962 كۆمەڵێك ڕۆشنبیری چەپ كۆنگرەی دامەزراندنی پارتی كرێكارانی توركیایان دامەزراند كەپێكهاتبوو لەهەموو چەپ و پێشكەوتنخوازو سۆشیالستەكانی كوردو تورك، لەم پارتەدا نوخبەی سیاسیە كوردەكان بونیان هەبوو چونكە دەستوری 1961 ڕێگەی نەدابوو بەوەی پارتێكی كوردی دابمەزرێ لەسەر بنەمای نەتەوەیی. چەندین یانەی ڕۆشنبیریان دروست كرد لەوانە یانەی ڕۆشنبیری ڕۆژهەڵات، بەڵام ساڵی 1963 حكومەت 23 ئەندامی ئەم یانەی دەستگیركرد بەتۆمەتی چالاكی كردن بۆ دامەزراندنی كوردستانێكی سەربەخۆو هەمویانی لەسێدارەدا.\nسەرۆکوەزیر عیسمەت ئینینۆ باسی ئەوەی دەکرد کە دەبێت لە دێرسیم ڕیفۆرمی تایبەتی بکرێت کە بەهاوکاری سووپا دەستبەر دەکرێت، دروستکردنی "ڕێگاوبان، خوێندگا و پۆلیسخانە".\nئەم پلانانە رووبەرووی بەرهەڵستکاری بووەوە و هێڕشکرایە سەر یەکەمین پۆلیسخانە. زەحمەتە بزانی چەند کەس بەشداریان کردووە لە سەرەتای سەرهەڵدانەکدا، بەڵام لەسەرەتای ساڵی ١٩٣٧ دەوڵەت گەیشتە ئەو بڕوایەی کە شۆرشێکی گەورە بەرێوەیە. دەوڵەت دەستنیشانی ئەوەی کرد کە سەرکردەیەکی ئاینی بە ساڵاچوو، سەید ڕەزا، سەرۆکایەتی سەرهەڵدانەکە دەکات. هێڕشی گەورەی سەربازی لە مانگەکانی نیسان و گوڵانی ساڵی ١٩٣٧ بەرێوەچوون و لە ناوەڕاستی حوزەیرانیشدا گەیشتە چڵەپۆپە. زیاتر لە ٢٥ هەزار سەرباز و هێزی هەوایی و کچە بەخێوکراوەکەی ئەتاتورک، سەبیحە گۆکچین وەکو یەکەمین ژنەفرۆکەوانی تورکیا لە دنیادا ناوبانگی بڵاو بووەوە و وەکو نموونەی ژنی مۆدیڕنی تورکی ناسێنرا. بەگوێرەی هەوڵی رۆژنامەیەکی تورکی سەبیحە "دوا بۆمبی خۆی بۆ هەڵوەشاندنەوەی فیودالیزم" بەردایەوە. بەگوێرەی وتارێکیش کە لە رۆژنامەی نیۆرک تایمزدا لە ١٧ حوزەیرانی ١٩٣٧ دا بڵاو کراوەتەوە، پێنج هەزار کورد تەنها لە مانگی یەکەمی هێڕشەکاندا کوژراون. بەڵام هێڕشەکان لە مانگی ئاب و ئەیلولی هەمان ساڵدا دەستیان پێکردەوە. سەید رەزای سەرۆک و چەندین کەسی دیکە دەستگیرکران و لەسێدارە دران. بەڵام سەرهەڵدانەکە بەتەواوەتی خامۆش نەکرابوو.\n(21 كانوونی یەكەمی 1953) عیسمەت ئینونو ڕێبەری پارتی گەلی كۆماری ڕایگەیاند:" هیچمان لەدەست نایەت جگە لە پشتیوانیكردنی حكومەت لە گرتنەبەری ئەو ڕێوشوێنانەی كە پارێزگاری لە كیانی نەتەوە دەكات لە دەست جوڵانەوە كۆنەپەرستەكان". لە وتارێكی تریشدا وتی:" حكومەت هەنگاوێكی باشی نا بە بڕیاردان لە چاكسازیەكانی كۆمار، ئەركی حكومەتە ڕێگە بگرێت لە بەكارهێنانی ئایین بە مەبەستی سیاسی، هەروەك چۆن ئەركی ئۆپۆزسیۆنە لە بەجێهێنانی ئەو ئەركەدا پشتیوانی حكومەت بكات" . لایەنگرانی پارتی كۆماریش لە (23 تەمموز 1953) لە بەرژەوەندی ئەو یاسایە دەنگیاندا كە دیموكراتەكان دایانڕشتبوو سەبارەت بە ڕێگریكردن لە بەكارهێنانی ئایین بۆ مەبەستی سیاسی .\nلە كاتێكدا دیموكراتەكان دەیانوویست ئۆپۆزسیۆن بێدەنگ بكەن، لەناوخۆدا بەدەست كەرتبوونی ڕیزەكانیانەوە دەیانناڵاند، باڵی ڕاستڕە‌و لەناو پارتەكەدا دەركەوتن‌و كەوتنە دژایەتی باڵی موندریس، موندریس بێ دوودڵی كەوتە سزادانی ئەوانەی مەیلی ئایینی نزیكی كردبوونەوە لە كۆنەپارێزەكان ، موندریس ڕایگەیاند: "پاشگەزنابێتەوە لە جیاكردنەوەی ئایین لە دەوڵەت." . ئەمەش مانای ئەوە بوو كە دیموكراتەكان وەكو پارتی گەل دڵسۆزی پڕەنسیپەكانی كەمالی بوون، بۆیە لە سەرەتای (1953) پارتی دیموكرات بە تۆمەتی لایەنگری لە هەندێ كۆمەڵەی نایاسایی كە بە دامەزراوەی ئایینی ئەژمار دەكران ژمارەیەك نوێنەری لەكارخست. هەروەها عەدنان موندریس لە كۆنگرەی پارتەكەیدا لە (شوباتی 1953) هێرشی توندی كردە سەر بوونی مەیلی ئایینی لە پارتی دیموكراتدا‌و وتی:" پارتی دیموكرات ڕەزامەندە بە ڕێزگرتنی ئیسلام لە توركیا، بەڵام دژایەتی حوكمەكانی شەریعەت دەكات، چونكە ئەو كارە لە ناوەڕۆكدا دەبێتە تێكدانی ئایین بە سیاسەت‌و ئەمەش شپرزەكردنی كاروباری ئایینە"\nالاكی بزووتنەوەی نوورچی پاڵینا بە عیسمەت ئینینو سەرۆكی پارتی كۆماری كە لە (تشرینی یەكەمی 1965) حكومەتی توركیا لە چالاكی ئایینی بە ئاگابێنێتەوە، ئینینۆ وتی مەترسی نوورچیەت لە مەترسی كۆمۆنیست كەمتر نییە، بۆیە بزووتنەوەی نوورچیەت بە تۆمەتی كاركردن بۆ گۆڕینی سیستمی حوكم‌و دامەزراندنی دەوڵەتی ئایینی لەلایەن دەسەڵاتەوە تووشی تەنگپێهەڵچنین‌و ڕوبەڕوبوونەوە بوو، ئەمە وێڕای تۆمەتباركردنی كۆمەڵە ئایینیەكان بە بوونی پەیوەندیان بە ئیمپریالیزم بە تایبەتیش ویلایەتە یەكگرتووەكانی ئەمریكا .\nهێزانه‌ی له ئاواکردنی کۆماردا رۆڵێکی سه‌ره‌کیان بینیوه، نوێنه‌رایه‌تی رێکه‌وتنێکی دیموکراتیان ده‌کرد. رێبه‌رایه‌تی مسته‌فا که‌مال، هه‌م هۆکار و هه‌میش ئه‌نجامی ئه‌و رێکه‌وتنه‌یه. ده‌ستوری"1921" یه‌که‌مین پێکهاته‌ی ئه‌نجومه‌نی نوێنه‌رانی تورکیایه و ئه‌و رێکه‌وتنه زۆرباش ده‌ستنیشان ده‌کات. هه‌بوون و پاراستنی ئومه‌تی ئیسلام زۆر ئاماژه‌ی پێده‌درێت، دیاری ده‌کرێت که تورک و کورد دوو ره‌گه‌زی سه‌ره‌کی ئومه‌تن"ئومه‌ت به عه‌ره‌بی به‌واتای میلله‌ت دێت"، دژـ ئیمپریالیزم و باسی دۆستایه‌تی سۆڤیه‌ت ده‌کرێت. له به‌ڵگه‌کانی ئه‌نجومه‌نی نوێنه‌راندا مرۆڤ راستی زۆرێک له‌و دیاریدانه ده‌بێت. سۆسیالیستبوون و کورد و کوردستانی بوون به‌سروشتی پێشوازی لێده‌کرێت. ئاشکرایه که هۆکاری شۆڕشی ژاکۆبه‌نیکی کۆمار، گوزارشت له رێکه‌وتنی گشتی کۆمه‌ڵگا ده‌کات. له‌م کاته‌دا ئیمپراتۆریه‌تی به‌ریتانی ئامانجی سه‌ره‌کی بوو. به‌ڵام کاتێک به شۆڕش رێگا له داگیرکه‌ریگیرا، به‌ره‌و هه‌وڵدان بۆ سیسته‌مێکی نوێ دروستبوو، گروپێک له لاینگرانی ئیمپراتۆریه‌تی به‌ریتانی کادیره ئیتیحادگه‌راکان، چ له ئالۆزیه‌که‌ی شێخ سه‌عید،چ به‌زۆرێک له گه‌له‌کۆمه و ئالۆزی و هه‌وڵده‌کانیان له به‌رامبه‌ر مسته‌فا که‌مال هه‌تا هه‌وڵی کوشتنیشی له‌ناودا، له ساڵی"1925" به‌دواوه قۆناخێکی گرنگی تێپه‌ڕاندوه. ئه‌و گرووپه له‌سه‌رده‌می سه‌رۆک وه‌زیرایه‌تی عیسمه‌ت ئینینۆ هێشتا زیاتر به‌هێزبووه. ئینجا پێش نزیک بوونه‌وه‌ی له‌مردنی مسته‌فا که‌مال پاکتاوکردنی عیسمه‌ت ئینینۆ، ئه‌وا زۆر له ئه‌نجامه‌کان نه‌گۆڕێت.\nدوای شه‌ڕی جیهانی دووه‌مین، هه‌ژمونگه‌رایی جیهان که‌وته ده‌ست ئه‌مریکا، کاری ئه‌و گرووپه هێشتا ئاسانتر بوو. سه‌ره‌ڕای هه‌موو تێروانینه بێلایه‌نه‌کانی عیسمه‌ت ئینینۆش، نزیکی ئه‌و گرووپه‌یه. خۆی له خۆیدا په‌یوه‌ندی ستراتیژی له‌گه‌ڵ ئه‌مریکا به‌رێبه‌رایه‌تی پارتی دیموکراته، رێبه‌رایه‌تی عیسمه‌ت ئینینۆ ئه‌وه‌ی جێبه‌جێکردوه. هێشتا به‌ر له‌وه‌ی به‌شداری ناتۆ بێت، گرووپێک ئه‌فسه‌ر، سه‌ره‌تا تورکیا ره‌وانه‌ی ئه‌مریکایان کردن و په‌روه‌رده‌کران. په‌یوه‌ندی له سه‌رده‌می پارتی دیموکراتی هێشتا خێراتربووه. له‌ساڵی"1952"دا، له زه‌مینه‌ی سوپادا یه‌کسه‌ر به‌پێشه‌نگایه‌تی ئه‌مریکا گرێدراوه به ناتۆ، رێکخستنی گلادیۆ دروستکراوه. له‌تورکیا گلادیۆ سه‌ره‌تا خۆی وه‌کو ده‌سته‌ی ته‌دقیقی هه‌مه‌لایه‌نه رێکخستوه. دارای و به‌ڕێوه‌به‌رایه‌تیه‌که‌ی له‌لایه‌ن ئه‌مریکاوه جێبه‌جێکراوه. له‌و ساڵانه به‌دواوه رێکخستن لقه‌کانی خۆی بڵاوکردۆته، گۆڕپانی ئابووری، کۆمه‌ڵایه‌تی، سیاسی، سه‌ربازی و کلتوریشی له‌ناودا، له‌هه‌موو گۆڕه‌پانه‌کاندا خۆی به‌ڕێکخستنکردوه. وه‌کو ئه‌وه‌ی هه‌موو پارتی سیاسی کۆنتڕۆڵ کردبێ، چینی کرێکاریش له‌ساڵی"1952"وه له تورک ـ ئیش ئه‌وه‌ی له گلادیۆوه هاتۆته دامه‌زراندن، له‌ژێر کۆنتڕۆڵ دایه. له‌سه‌ر پارتی کۆمه‌نیستیش که درێژکراوه‌ی سۆڤیته له‌گه‌ڵ سه‌ندیکاکان فشارێکی بێ راده به‌ڕێوه‌بردن. خۆی له خۆیدا مه‌به‌ستی سه‌ره‌کیان، کاتێک جولانه‌وه‌یه‌کی کۆمه‌نیست و سۆسیالیستی هه‌ره بچوکیش دروستبووه، یه‌کسه‌ر له‌ناویان بردوون. کوردایه‌تیش ئه‌وه‌نده‌ی په‌یوه‌ستی کۆمه‌نیستی کراوه، رووبه‌ڕووی هه‌مان سه‌رئه‌نجامیش کراوه‌ته‌وه. له‌م نێوه‌دا، له‌گه‌ڵ ئیسرائیلیش که تازه دامه‌زراوه، په‌یوه‌ندی ستراتیژی و شاراوه‌ش به‌ڕێوه‌ده‌چوون. له ناو کوردانیشدا به بنه‌ماڵه و که‌سایه‌تیه باو ئاینیه‌کان و مللیگه‌رای سه‌ره‌تایش، به‌شێوه‌ی گلادیۆ ئاسا په‌یوه‌ندی پێشده‌خران. به رژێمی پاشایه‌تی عێراق و ئێرانیش هه‌مان په‌یوه‌ندی دروستده‌کران. "سه‌نتۆ" وه‌کو رێکخستنی چه‌تری ئه‌و جۆره په‌یوه‌ندیانه‌یه. ویسترا له رۆژهه‌ڵاتی ناوین\nبۆ ئه‌م نووسینه‌م سوودم له‌م سه‌رچاوانه‌ی خواره‌وه وه‌رگرتووه:\n1_ڕاپەرینی دێرسیم لە ساڵی ١٩٣٧- ١٩٣٨ و پرسیار لەمەڕ کۆمەڵکوژی\nنووسینی: پرۆفیسۆر داڤید گاونت\nوەرگێرانی لە سوێدییەوە: کاوە ئەمین\n2_سیڤەرو لۆزان و گۆڕانکاریەکی تازە\n3_ئیسلامی سیاسی لە ئوپۆزیسونەوە بۆ پۆزیسیون\n4_دۆسێی ئیسلام ژماره 8\n5_جه‌مال نه‌به‌ز، بیری نه‌ته‌وه‌یی کوردی نه‌بیری قه‌ومیه‌تی رۆژهه‌ڵاتی‌و نه‌بیری ناسیۆنالیزمی رۆژئاوایییه، بڵاوکراوه‌ی بنکه‌ی کوردنامه، چاپی دووه‌م، له‌نده‌ن، به‌ریتانیا 2002.\n6_ هێنری کیسینجه‌ر: بۆ ئاشتی ناوچه‌که‌و چاره‌سه‌رکردنی کێشه‌ی نه‌ته‌وه چه‌وساوه‌کان، پێویسته خۆرهه‌ڵاتی ناوه‌ڕاست راده‌ستی تورک بکرێ!\n7_نه‌خشه‌رێگای ئۆجه‌لان بۆ چاره‌سه‌رکردنی کێشه‌ی کورد ـ به‌شی سێهه‌م


داعش: ئێمە هێرشەكانی سریلانكامان ئەنجامدا\nرێكخراوی دەوڵەتی ئیسلامی (داعش) بەرپرسیارێتی خۆی لە هێرشەكانی سریلانكا راگەیاند، كە تێیدا 321 كەس گیانیان لەدەستدا و زیاتر لە 500ی دیكەش برینداربون.\nماڵپەڕی "الاعماق"ی سەربە رێكخراوی داعش بڵاویكردوەتەوە، تەقینەوەكانی سریلانكا لەلایەن چەكدارەكانی ئەوانەوە ئەنجامدراوە.\nلەلایەكی دیكەوە میدیاكانی سەر بەو رێكخراوە گرتەیەكی ڤیدیۆییان بڵاوكردوەتەوە و تێیدا ئاماژە بەوە دەكەن، ئەو رۆژە خوێناویە پاداشتی داعشە. هەروەها وێنەی 3 كەس لەخۆكوژەكانی ئەو هێرشانەی بڵاوكردوەتەوە، كە ناویانی بە "ئەبو بەرا، ئەبو عوبەیدە و ئەبو موختار" هێنراوە، كە لەبەردەم ئاڵایەكی رێكخراوەكەدا وەستاون و پەنجەی شایەتومانیان بەرزكردوەتەوە.\nپێشتریش روان فیجواردین وەزیری بەرگریی سریلانكا لەبەردەم پەرلەمانی وڵاتەكەیدا وتی "بەپێی لێكۆڵینەوەكان هێرشەكان وەك وەڵامدانەوەی هێرشی سەر دوو مزگەوتەكەی نیوزلەندا ئەنجامدراوە، كە تێیدا 50 نوێژخوێن كوژران و دەیانی دیكەش برینداربون".\nرۆژی یەكشەممەی سەرەتای ئەم هەفتەیە، چەند تەقینەوەیەك ژمارەیەك كڵێسا و هۆتێلی لە سریلانكا كردە ئامانج و بەهۆیەوە 321 كەس كوژران و زیاتر لە 500ی دیكەش برینداربون، هێزە ئەمنیەكانی ئەو وڵاتەش 40 كەسیان دەستگیركردوە، كە گومان دەكرێت لەپشت تەقینەوەكانەوە بن و دواترینیشیان پیاوێكی سوری بوە.


بە بەرچاوی وەزیری كشتوكاڵەوە بیر لێ دەدرێت و قسە ناكات\nتا دێت ئاستی ئاوی ژێر زەوی لە كوردستان ڕوو لە دابەزین دەكات، سەرباری كاریگەرییە سروشتییەكان "گەندەڵی و وەرگرتنی بەرتیل" لە بەرانبەر لێدانی بیری ئاو، كاریگەری گەورەی لەو ڕووەوە دروست كردووە.\nبەپێی بەدواداچوونەكانی "وشە" لە چەند سنوورێكی هەرێمی كوردستان، تا ئێستە لێدانی بیر بە شێوەیەكی نایاسایی و قەدەغەكراو بەردەوامی هەیە، لێدانی ئەو بیرانە لە ڕێی بەرتیل لەلایەن بەرپرسانی كارگێڕییەوە دەكرێت و تا ئێستەیش چەند كەسێك بەو هۆیەوە دراونەتە دادگا.\nوەزارەتی كشتوكاڵ و سەرچاوەكانی ئاوی حكوومەتی هەرێمی كوردستان ڕای دەگەیەنێت كە بەپێی ڕێنوێنی بیر لێ دەدرێت، بەڵام ئەو بیرانەی لە ڕێی "ئامێری سووری" لێ دەدرێن و پێی دەڵێن بیری سووری، قەدەغەیە.\n"وشە" زانیویەتی لە لێكۆڵینەوەكانی لیژنەی چاكسازی هەرێمی كوردستان چەند كەیسێكی تایبەت بە كەرتی كشتوكاڵ هەیە و بەشێكیش لەو كەیسانە پێوەندی بە لێدانی بیر و داگیركردنی زەوی و زێدەڕۆیییەوە هەیە.\nد. خاڵس ئەحمەد بەڕێوەبەری گشتیی دیوان لە وەزارەتی كشتوكاڵ و سەرچاوەكانی ئاوی حكوومەتی هەرێمی كوردستان، بە"وشە"ی ڕاگەیاند، ئاستی ئاوی ژێر زەوی بە ڕێژەیەكی بەرچاو دابەزیوە، بۆ ئەوەش چەند هۆكارێك هەن كە پێوەندی بە گۆڕانكاری زەوییەوە هەیە، سەرباری وشكەساڵیی چەند ساڵی ڕابردوو كە ڕێژەی بارانبارین كەمی كردووە.\nڕوونی كردەوە كە لە ماوەی ئەمساڵدا ژمارەی لێدانی بیر زیادی كردووە و زیادەڕۆیی لەسەر بەكارهێنانی ئاو جارێكی تر زۆر زیادی كردووە، سەرباری ئەوەی ئەو بیرانەی لێ دراون، زۆربەیان بەشێوەیەكی نایاسایی بوون و بۆ كشتوكاڵ لێ دراون.\nبەرپرسەكەی وەزارەتی كشتوكاڵ و سەرچاوەكانی ئاوی حكوومەتی هەرێمی كوردستان ئاماژەی بەوەش كرد كە لیژنەیەكی بەدواداچوون پێك هێنرا بەمەبەستی چاودێری و ڕێگرتن لە لێدانی بیری نایاسایی، بۆ ئەوەش هێزەكانی زێرەڤانی هاوكاری دەكەن بۆ ئەوەی لە تەواوی كوردستان ڕێگری لەو كارە بكەن.\nد. خاڵس دەڵێت "بەشێكی زۆر لە خەڵك لەسەر لێدانی ئەو بیرانە گیراون و خەڵكیش هەیە بەهۆی ڕێدان بە لێدانی ئەو بیرانە، دراونەتە دادگا و لێكۆڵینەوە لەوبارەیەوە تا ئێستە بەردەوامە".\n"بە پێی بەدواداچوونەكان دەركەوتووە لە هەندێك شوێن ئاستی ئاوی ژێر زەوی زیاتر لە 100 مەتر دابەزیوە و لە هەندێك شوێنی تریش كەمترە". بەرپرسەكەی وەزارەتی كشتوكاڵ وادەڵێ.\nلەلایەكی ترەوە بەپێی ڕێنوێنییەكانی وەزارەتی كشتوكاڵ و سەرچاوەكانی ئاو، پێویستە قووڵی بیر تەنیا چەند مەترێك بێت و هاوكات دووریی نێوان بیرەكان بەشێوەیەكی گونجاو بێت و نابێت لە هەندێك زەوی كشتوكاڵیش بیر لێ بدرێت، بەڵام ئەو بیرانەی ئەمساڵ لێ دراون، زۆربەیان ئەو مەرجانەیان تێدا نییە، بەپێی بەدواداچوونەكانی "وشە" دەركەوتووە.\nبەڕێوەبەری گشتیی دیوان لە وەزارەتی كشتوكاڵ، زانیارییەكانی "وشە" پشتڕاست دەكاتەوە و باس لەو سزایانە دەكات بەسەر ئەو كەسەدا دەسەپێت كە بیری نایاسایی لێ داوە. زیاتر گوتی "سەرەتای سزاكە بە پڕكردنەوەی بیرەكە دەست پێ دەكات و دواتر دەدرێت بە دادگا لە ڕێی یەكە كارگێرییەكان و بیری (پایل) سزای قورسی لەسەرە". بەڵام ژمارەی هیچ كەسێكیان لا نییە كە سزا درابێت، دووپاتی دەكاتەوە "خەڵك دراوەتە دادگا".\nلای خۆیەوە نەزیر ئەسعەد بەڕێوەبەری ئاوی ژێر زەوی هەولێر، بۆ "وشە" گوتی، دوو تیمی پێوانی ئاستیی ئاوی ژێرزەوی هەفتانە كاری خۆیان دەكەن، لە 80 بیری ئاو دەركەوتووە كە ئاستی ئاوی ژێر زەوی ڕووی لە دابەزینە.\nڕوونی كردەوە، ئامێری "پایل"ی سووری بۆ لێدانی بیری ئاو، زیانێكی گەورەی لەسەر ئاوی ژێرزەوی دروست كردووە، سەرباری ئەوەی بەردەوام وەزارەتی ناوخۆ ئەو ئامێرانە دەستبەسەر دەكات و تا 120 ئامێری پایلی سووری گیراوە.\nبەپێی زانیارییەكانی "وشە" سلێمانی لە سەرپێچی لێدانی بیری ئاو و گەندەڵی لەو كارەدا، پشكی شێری بەردەكەوێت. سەرۆكی لیژنەی شارەوانی و خزمەتگوزاری لە ئەنجوومەنی پارێزگای سلێمانی سەرباری سەلماندنی زانیارییەكانی "وشە"، ڕای گەیاند كە "زیاتر لە هەزار و 220 ئامێری نایاسایی كە بیری ئاوی نایاسایییان لێ داوە، دەستیان بەسەردا گیراوە و تا ئێستەش هەوڵەكان بەردەوامن".\nمحەمەد ڕەسووڵ سەرۆكی لیژنەی شارەوانی و خزمەتگوزارییەكان لە ئەنجوومەنی پارێزگای سلێمانی، بە"وشە"ی ڕاگەیاند، ئەو ئامێرانەی بیری ئاوی نایاسایی لێ دەدەن، ئێستە كێشەیان لە سنووری پارێزگای سلێمانی دروست كردووە و ئامێرێكی زۆری نایاسایی هاتوونەتە سلێمانی.\nڕوونی كردەوە كە تا ئێستە توانراوە هەزار و 220 ئامێری نایاسایی لێدانی بیری ئاو دەستیان بەسەردا بگیرێت و لە ناو ببرێن، بەڵام تا ئێستە ئامێری زۆر ماوە دەستیان بەسەردا بگیرێت.\nغەریب مستەفا ئەندامی پەرلەمانی كوردستان، پێی وایە كە ئاستی ئاوی ژێرزەوی لە ئەنجامی ئەو كارە هەڕەمەكییانەی لەلایەن هاووڵاتییانەوە ئەنجام دەدرێت، هیچ لێپرسینەوەیەكی لەسەر نییە، دابەزینی بەردەوامە.\nئەو پەرلەمانتارەی كوردستان، بۆ "وشە"ی ڕای گەیاند، مەترسیی گەورە بەهۆی گەندەڵی و وەرگرتنی بەرتیل بۆ لێدانی بیر لەسەر ئاوی ژێرزەوی هەیە، كارێكی وا كراوە لە ماوەی ساڵێكدا ئاوی 20 بۆ 30 ساڵ دەرهێنراوە و بەهەدەر دراوە.\nڕوونی كردەوە، لە ناوچەیەكەوە بۆ ناوچەیەكی تر كەمبوونەوەی ئاوی ژێر زەوی جیاوازی هەیە، بۆ نموونە لە ناوچەی "سیتەك" /رۆژهەڵاتی سلێمانی/ زۆربەی بیرەكان وشكی كردووە، چونكە بەبێ بەرنامە لێ دراون، لە كاتێكدایە بەپێی ڕێنوێنی وەزارەتی كشتوكاڵ بەم شێوەیە نییە.\nغەریب مستەفا ڕای گەیاند، لەلایەن بەرپرسانی كارگێڕی سنوورەكانەوە چاوپۆشی لە لێدانی بیر دەكرێت بەهۆی پێدانی "بەرتیل" یان كەسێك كە بەرپرسی باڵایە و بە گەندەڵی بیرەكەی لێ دەدات.\nئەو پەرلەمانتارە سەرسوڕمانی خۆی لەوە پیشان دەدات كە زۆرجار بە بەرچاوی وەزیری كشتوكاڵ و سەرچاوەكانی ئاو، بیر لێ دراوە و قسەی نەكردووە، بەگوتەی ئەو "زۆرجاریش چەند مەترێك لە دووریی داودەزگە حكوومییەكان بیر لێ دراوە و قسە نەكراوە".\nئه‌م بابه‌ته 2295 جار خوێنراوه‌ته‌وه\nپسپۆڕێكی مێژوو: چه‌ند ساڵه به هه‌ڵه یادی دامه‌زراندنی سلێمانی ده‌كرێته‌وه\nسزاكانی ئەمەریكا ئێران دەخەنە ژێر رەحمەتی چین\nئەردۆغان هەموو شتێكی ئاشكرا كرد.. خاشقجی چارەنووسی ماڵباتی پاشایەتی بەرەو كوێ دەبات؟


كورد و سوننە بەشداری كۆبووونەوەی پەڕلەمانی عیراق ناكەن – تۆڕی میدیایی خەڵک\n2020/01/05 - 3:58 PM\nپەڕلەمانی عیراق ئامادەكاری بۆ كۆبوونەوەیەكی تایبەت دەكات دەربارەی پەسەند كردنی بڕیاری دەركردنی سوپای بێگانە لە وڵاتدا و فراكسیۆنە كوردستانیەكانیش بایكۆتی ئەو كۆبوونەوەیە دەكەن.\nمیدیا عیراقییەكان بڵاویانكردەوە، كە پەڕلەمانتارانی كورد و سوننە بەشداری كۆبوونەوەی ئەمڕۆی پەڕلەمان ناكەن، كە تایبەتە بە دەركردنی بڕیارێك بۆ دەركردنی هێزە بیانییەكان و بەتایبەت ئەمریكا لە خاكی عیراق.\nلای خۆشیەوە، ڤیان صەبری، سەرۆكی فراكسیۆنی پارتی لە پەڕلەمانی عیراق بۆ میدیاكانی حزبەكەی ڕایگەیاندووە، كە فراكسیۆنە كوردستانیەكان بەشداری كۆبوونەوەی ئەمڕۆی پەڕلەمان ناكەن و بەپێی زانیارییەكانیشمان بەشێكی سوننەش بەشداری ناكات.\nهەرچەندە بڕیاربوو لە كاتژمێر 2ی دوانیوەڕۆی ئەمڕۆ كۆبوونەوەی پەڕلەمان دەستپێبكات، بەڵام بەهۆی تەواو نەبوونی ڕێژەیی یاسایی كۆبوونەوەكە بۆ كاتژمێر 4ی عەسر دواخرا و لە ئێستادا ئامادەكاری دەكرێت بۆ ئەنجامدانی كۆبوونەوە.\nپەڕلەمانی عیراقسوننەكانی عيراقفراكسیۆنە كوردستانیەكان\nخەڵك؛ دەقی بڕیارەكەی پەڕلەمان بۆ دەركردنی سوپای ئەمریكا بڵاودەكاتەوە\nڕاوێژكاری خامنەیی شێوازی تۆڵەكردنەوەی وڵاتەكەی لە ئەمریكا ڕاگەیاند


کوێستان محەمەد، وەزیری کار و کاروباری کۆمەڵایەتی ئاشکرای کرد، سبەینێ ئەنجومەنی وەزیران کۆدەبێتەوە بۆ تاوتوێکردنی کێشە موچە و بودجەی ساڵی 2021ی عێراق.\nکوێستان محەمەد لە کۆنگرەیەکی ڕۆژنامەوانیدا کە ناس کورد بینیویەتی (1ی کانونی یەکەمی 2020) دەڵێت، سبەینێ چوارشەممە کاتژمێر 10ی سەرلەبەیانی ئەنجومەنی وەزیرانی هەرێم کۆدەبێتەوە و تاوتوێی بابەتی موچە و دواکەوتنی دەکرێت.\nوتیشی، لە کۆبوونەوەکەدا یەکێکی تر لە خاڵەکانی یاسای چاکسازی تاوتوێ دەکرێت کە تایبەتە بە دەرماڵەی لەبری پەککەوتەیی بۆ ئەو کەم ئەندامانەى کە موچەیەکی دیکەیان هەیە.\nوتەبێژى حکومەتى هەرێمى کوردستان دەڵێت، هەرکاتێک حکومەت بە پێویستى زانى ئەوا شاندى دانوستانکارى هەرێمى کوردستان دەچێتە بەغدا.\nجوتیار عادل، وتەبێژى حکومەتى هەرێمى کوردستان دواى کۆبونەوەى لیژنەى باڵاى ڕوبەڕوبونەوەى کۆرۆنا (1ى کانونى دووەمى 2020) لە کۆنگرەیەکى ڕۆژنامەوانیدا کە ناس کورد بینیوەیەتی وتى، بەمنزیکانە حکومەتى هەرێمى کوردستان لەسەر بابەتى موچە کۆدەبێتەوە و بڕیارى گونجاو لەو بارەیەوە دەدات.\nسەبارەت بە چوونى شاندى دانوستانکارى هەرێم بۆ بەغداش هێماى بۆ ئەوەکرد، بڕیارمانداوە هەرکاتێک بە گونجاو زانرا شاندى دانوستانکارى هەریم بچێتە بەغدا، ئەویش لەکاتێکدا لە بەرژەوەندى خەڵدا بێت.\nهەرچى سەبارت بە پشکى هەرێمى کوردستان لە بودجەى ساڵى داهاتووى عێراق وتى، ئێمە داواى مافەکانى خەڵکى هەرێممان کردوە کە 17%یە، ئەم بابەتەش بەردەوام گفتوگۆى لەسەر دەکرێتەوە و وەک حکومەت تەئکید دەکەینەوە لەسەر مافە دارایى و دەستوریەکانى هەرێم.


Hebrews 6 NIV – عیبرانییەکان 6 KSS | Biblica\nHebrews 6 NIV – عیبرانییەکان 6 KSS\nپاشگەزبوونەوە لە باوەڕ\n1بۆیە کە وازمان لە فێرکردنی سەرەتایی لەبارەی مەسیح هێنا، با بەرەو پێگەیشتن بڕۆین، دیسان بناغەڕێژی ناکەین بۆ تۆبەکردن لەو کارانەی کە دەبنە هۆی مردن و باوەڕهێنان بە خودا، 2فێرکردن دەربارەی لەئاوهەڵکێشان و دەست لەسەر دانان و هەستانەوەی مردووان و لێپرسینەوەی هەتاهەتایی. 3ئەگەر خودا ڕێگا بدات، ئەمەش دەکەین.\n4ناکرێ ئەوانەی جارێک ڕووناک کراونەتەوە و تامی بەهرەی ئاسمانییان کردووە و بەشدار بوونە لە ڕۆحی پیرۆز، 5هەروەها تامی باشی وشەی خودا و هێزەکانی جیهانی داهاتوویان کردووە، 6ئەگەر هەڵگەڕانەوە6:6 یۆنانی: کەوتن.، بۆ تۆبەکردن نوێ بکرێنەوە، چونکە بۆ خۆیان کوڕی خودا لە خاچ دەدەنەوە و ڕیسوای دەکەن. 7لەبەر ئەوەی زەوی لەو بارانە دەخواتەوە کە چەندین جار دێتە سەری، ڕووەکێکی بە سوود دەدات بۆ ئەوانەی بۆیان کێڵدراوە، لە خوداشەوە بەرەکەتدار دەبێت. 8بەڵام ئەگەر دڕک و داڵی6:8 بڕوانە پەیدابوون 3:18. بەرهەم هێنا، ئەوا پووچە و نزیکە لە نەفرەت، کۆتاییەکەشی سووتانە.\n9خۆشەویستان، هەرچەندە ئاوا قسە دەکەین، دڵنیا بووین لەبارەی ئێوەوە ڕەوشێکی باشتر هەیە کە تایبەتە بە ڕزگاری. 10خودا زۆردار نییە کاری ئێوە لەبیر بکات، هەروەها ئەو خۆشەویستییەتان لەبیر ناکات کە بۆ خودا لە خزمەتکردنی گەلی پیرۆزی خۆی دەرتانبڕی و هەتا ئێستا بەردەوامن. 11ئێمەش خوازیارین هەر یەکێکتان هەمان دڵگەرمی دەربخات بۆ دڵنیایی تەواوی هیوا هەتا کۆتایی، 12بۆ ئەوەی تەمبەڵ نەبن، بەڵکو لاسایی ئەوانە بکەنەوە کە بە باوەڕ و ئارامگرتن میراتگری بەڵێنەکانن.\nخودا بەڵێنی خۆی دەباتەسەر\n13کاتێک خودا بەڵێنی بە ئیبراهیم دا، سوێندی بەخۆی خوارد، چونکە کەسی پایەبەرزتری نەبوو سوێندی پێ بخوات، 14فەرمووی: [بێگومان بەرەکەتدارت دەکەم و نەوەکەت زۆر دەکەم.]6:14 پەیدابوون 22:17. 15بەم شێوەیە ئیبراهیم ئارامی گرت هەتا بەڵێنەکەی بەدەستهێنا.\n16خەڵک سوێند بە گەورەتر دەخۆن، کۆتایی هەموو دەمەقاڵەیەک بۆ چەسپاندن سوێندە. 17خودا سوێندی خوارد، چونکە ویستی خواستی نەگۆڕی خۆی بە میراتگری بەڵێن پیشان بدات. 18خودا ئەمەی کرد تاکو لە ڕێگەی دوو شتی نەگۆڕەوە6:18 بەڵێن و سوێند. کە مەحاڵە خودا تێیاندا درۆ بکات، ئێمە کە پەنامان بۆ ئەو بردووە، بە دڵنەوایی زۆرەوە دەستبگرین بەو هیوایەی کە لەپێشمانی داناوە. 19ئەم هیوایەمان هەیە کە وەک لەنگەرە بۆ دەروونمان، چەسپاو و ڕاگرە. دەچێتە ناو شوێنی هەرەپیرۆز لە پشت پەردەکە، 20لەوێدا عیسا پێشتر و لەبری ئێمە چووە ناوی، هەتاهەتایە بووە سەرۆکی کاهینان، لە پلەی مەلکیسادق.\nKSS : عیبرانییەکان 6


ئەگەری یەکگرتنەوەی زێدان و رۆناڵدو\n8/3/2020 01:56 PM\nبەڕێوەبەرانی یانەی یوڤانتۆس لەدوای کڕینی کریستیانۆ ڕۆناڵدۆ، لەئێستادا بیر لە گواستنەوەی "زینەدین زێدان"ـی ڕاهێنەری یانەی ڕیاڵ مەدرید ئەکەنەوە.\nڕۆژنامەی "دەیلی مەیڵ"ـی بەریتانی ئاشکرای کردووە، گریبەستی واژووکراوی نێوان زێدان و ڕیاڵ مەدرید تا هاوینی 2022 بەردەوام ئەبێت و بەر لەکۆتایی گرێبەستەکە ئەگەری ئەوە هەیە کە ئەم راهێنەرە لەئیتاڵیا وەکو ڕاهێنەری یانەی یوڤانتۆس چانسی خۆی تاقیبکاتەوە.\nبەپێی زانیارییەکانی ماڵپەڕی "دەیلی مەیڵ"، بەڕێوەبەرایەتی یانەی یۆڤانتۆس بەڵێنیان بە زێدانی فەرەنسی داوە کە ساڵانە موچەیەکی بەبڕی حەوت ملیۆن یورۆ بۆ تەرخان بکەن، واتە دوو بەرابەری ئەو موچەیەی وا لە یانەی ڕیاڵ مەدرید وەردەگرێت. بەڵام سەرەڕای ئەم پێشنیارانه نەیانتوانیوە وەڵامێکی ئەرێنی لە ڕاهێنەرە فەرەنسیەکەوە بەدەستبهێنن.\nسەرچاوەکانی ئیسپانیا لەبەرامبەر ئەم هەواڵ و زانیارییە ناڕوونانەدا ئاماژەیان بە شوێنگرتنەوەی زێدان بە "ماوریسیۆ پۆچیتینۆ"ـی ڕاهێنەری ئەرجەنتینی کردووە کە لەدوای دوورخستنەوەی لە تۆتنهام هیچ ئەرکێکی نوێی نەگرتۆتە ئەستۆ.\nلەم وەرزەدا ڕیاڵ مەدرید بە راهێنەری "زەینەدین زێدان"، لەقۆناغی 16ـی خولی یانە پاڵەوانەکانی ئەوروپا بەرانبەر مانچستەر سیتی لەڕووبەروبونەوەی چووندا شکەستیان هێنا و لە میانی کێبڕکێکانی لالیگاشدا توانیویانە بە بردنەوەی یاریی کلاسیکۆ لوتکەی خولەکە بگرنەوە.


ANF | ٦٠٠ لێکۆڵینەوە لەبارەی ڤایرۆسی کۆرۆنا ئەنجامدراون\n٦٠٠ لێکۆڵینەوە لەبارەی ڤایرۆسی کۆرۆنا ئەنجامدراون\nلە مانگی کانونی دووەمەوە ڤایرۆسی کۆرۆنا ناسراو بە Covîd-19 دەرکەوتووە و تا ئێستا ٦٠٠ لێکۆلینەوە لەبارەیەوە ئەنجامدراون. باسی ئەوە دەکرێت، ١٢ مانگ بۆ ١٨ مانگی پێدەچێت تا دەرمانی دژی کۆرۆنا ئامادە بکرێت.\nچوارشه‌ممه, 11 Mar 2020, 12:27\nلە مانگی کانونی دووەمەوە ڤایرۆسی کۆرۆنا ناسراو بە Covîd-19 دەرکەوتووە و تا ئێستا ٦٠٠ لێکۆلینەوە لەبارەیەوە ئەنجامدراون. بە پێی لێکۆڵینەوەکان ئەم ڤایرۆسە لە سەر تەمەن و وڵاتان کاریگەریەکی جیاواز دروست دەکات.\nدوێنی ڕاگەیەنرا، ١١٨ هەزار کەس تووشی ڤایرۆسەکە بوون، بەڵام ژمارە ڕاستەقینەکە زیاترە. تا ئێستا ٤ هەزار و ٢٦٥ کەسیش گیانیان لەدەستداوە.\nدەوترێت ڤایرۆسەکە زیاتر کاریگەری لەسەر خەڵکی تەمەن ٤٥ تا ٥٦ ساڵ دروست دەکات، بەڵام مەترسیەکی زۆر لەسەر خەڵکی سەرووی تەمەنی ٦٥ ساڵ دروست دەکات.\nتا ئێستا کاریگەریەکی زۆری لەسەر منداڵان دروست نەکردووە. بەڵام بە پێی لێکۆڵینەوەکان وەک گەورەکان منداڵانیش تووشی ڤایرۆسەکە دەبن.\nتا ٤ – ٥ ڕۆژ نیشانەکانی دەردەکەون\nزاناکان باس لەوە دەکەن دوای ٤-٥ ڕۆژ نیشانەکانی کۆرۆنا لەسەر کەسی تووشبوو دەردەکەوێت. هەندێک جاریش دوای ١٤ ڕۆژ دەردەکەوێت.\nئەم ڤایرۆسە لە قۆناغی سەرەتاییشدا دەتوانێت لە کەسێک بۆ کەسێکی تر بگوازرێتەوە. زۆربەی جار بەر لەوەی نیشانەکان دەربکەون، ڤایرۆسەکە لە کەسی تووشبووەوە بۆ کەسێکی تر گواستراوەتەوە.\nهەندێک جار نیشانەکانی دەرناکەون و هەندێک جاریش دوای ٣٢ ڕۆژ نیشانەکان دەردەکەون، بەڵام لای منداڵان زۆر کەمترە و زودتر دەردەکەوێت.\nلە دەرەوەی لەشی مرۆڤدا تا چەند کاتژمێرێک دەتوانێت بمێنێتەوە\nڤایرۆسی بە Covîd-19 لەگەل کۆکە و پژمەدا لە ناو سروشتدا بڵاودەبێتەوە. ڤایرۆسەکە لە دەرەوەی لەشی مرۆڤدا تا چەند کاتژمێرێک دەژی. پسپۆڕە ئەمریکەان دەڵێن، دوای ٢٤ کاتژمێر پێویستە هەوڵی پاککردنی ئەو شوێنە بدرێت کە نەخۆشەکەی لێبووە.هەروەها بە پێی زانیاریەکان ڤایرۆسی کۆرۆنا لە ڤایرۆسی تری هەڵامەت لاوازترە.\nڕێژەی مردن بە کۆرۆنا بە پێی وڵاتان دەگۆڕێت\nڕێژەی مردن بە کۆرۆنا بە پێی وڵاتان دەگۆڕێت. بە پێی لێکۆلینەوەی زانکۆی جۆنس هۆپکینس لە ئەڵمانیا ١٢٨١ حاڵەت تۆمارکراون و بە تەنها ٢ کەس گیانیان لەدەستداوە. ئەوەش بە واتای ئەوەیە بە تەنها ٠.٢% لە کەسەکان گیانیان لەدەستداوە. لە ئیتاڵیا ڕێژەی مردن بە کۆرۆنا لە ئاستێکی بەرزدایە. لە ئیتاڵیا ٩ هەزار و ١٧٢ کەس تووشی کۆرۆنا بوون و ٤٦٣ کەس گیانیان لەدەستداوە کە دەگاتە ٥%ی تووشبووان. دەترێت جیاوازی نێوان ئەڵمانیا و ئیتالیا بە هۆی دەرفەتی زۆری تەندروستی و دەرمانکردن بێت.\nمسۆگەر نییە بە گەرما لەناودەچێت\nلە ڕووی زانستیەوە هێشتا مسۆگەر نەبووە کە کۆرۆنا لەگەڵ کۆتاییهاتنی وەرزی زستان لەناودەچێت، بەلام بە هۆی ئەوەی ڤایرۆسەکە لە ئەفریقا، ئەمریکای باشوور و ئۆستوڕالیا کەم بینراوە، ئەگەری زۆرە کە بە گەرما لەناوبچێت.\nکەسێک دووجار تووشی ڤایرۆسەکە نابێت\nدەوترێت کەسێک دووجار تووشی ڤایرۆسەکە نابێت. بە پێی لێکۆلینەوەکان لە سایەی ئانتیکۆری لەشی ئەو کەسەی کە جارێک تووشی کۆرۆنا بووە و چاکبووەتەوە، جارێکیتر تووش نابێتەوە.\nئەگەری هەیە تا ساڵ و نیوێکی تر دەرمانەکەی بدۆزرێتەوە\nدوای دەرکەوتنی ڤایرۆسەکە، هەوڵدان بۆ دۆزینەوەی دەرمان و دەرزی دژ دەستیپێکرد. بە تەنها لە چین ٨٠ جار لێکۆلینەوە ئەنجامدراوە. سەرەتا دەرمانی دژی ئیبۆلا بەکارهێنرا و زۆر دەرمانی تر تاقیکرانەوە. بەڵام دەرمانەکان تا ئێستا بە تەنها دەتوانن ڕێگری لە بڵاوبوونەوە ڤایرۆسەکە بگرن. پێشبینیدەکرێت دەرمانی ڤایرۆسی کۆرۆنا ١٢ بۆ ١٨ مانگی تر بدۆزرێتەوە.


ڕابەران 8 KSS - Суд 8 CARSA | Biblica América Latina\nڕابەران 8 KSS - Суд 8 CARSA\n2 ئەویش وەڵامی دانەوە: «ئەوەی من کردوومە چییە لەچاو ئەوەی ئێوە کردووتانە؟ ئایا چنینەوەی[a] ترێی ئەفرایم لە ترێ ڕنینەوەی ئەڤیعەزەر باشتر نییە؟ 3 خودا عۆرێڤ و زئێڤی هەردوو سەرکردەی میدیانییەکانی خستە ژێر دەستتانەوە. من توانیومە چی بکەم لەچاو ئێوەدا؟» جا لەو کاتەدا کە ئەم قسەیەی کرد، تووڕەییان بەرامبەری خاو بووەوە.\n4 ئینجا گدعۆن هات بۆ ڕووباری ئوردون و خۆی و سێ سەد پیاوەکەی کە لەگەڵیدا بوون پەڕینەوە، ماندوو بوون بەڵام بەردەوام بوون لە ڕاونانیان. 5 گدعۆن بە خەڵکی سوکۆتی گوت: «نان بدەن بەو جەنگاوەرانەی لەگەڵمدان، چونکە ماندوون و من بەردەوام بەدوای زەڤەح و چەلموناعی هەردوو پاشای میدیان کەوتووم.»\n6 بەڵام کاربەدەستەکانی سوکۆت گوتیان: «ئایا ئێستا دەستی زەڤەح و چەلموناع لە دەستتە تاوەکو نان بدەینە سەربازەکانت؟»\n7 گدعۆنیش گوتی: «بۆیە کاتێک یەزدان زەڤەح و چەلموناع دەخاتە ژێر دەستم، لەشتان بە دڕکوداڵی دەشتودەر زامدار دەکەم.»\n8 لەوێشەوە سەرکەوت بۆ پەنیێل و هەمان داواکاری لێکردن. خەڵکی پەنیێلیش وەکو خەڵکی سوکۆت وەڵامیان دایەوە. 9 هەروەها بە خەڵکی پەنیێلی گوت: «کاتێک بە سەرکەوتوویی دەگەڕێمەوە ئەم قوللەیە دەڕووخێنم.»\n10 زەڤەح و چەلموناعیش لە قەرقۆر بوون و سوپاکانیان لەگەڵیان بوون، کە نزیکەی پازدە هەزار بوون، هەموو ئەوانەی مابوونەوە لە هەموو سوپاکەی کوڕانی ڕۆژهەڵات بوون، ئەوانەش کە کەوتن سەد و بیست هەزار پیاوی شمشێر بەدەست بوون. 11 ئیتر گدعۆن لە ڕێگای چادرنشینەکانەوە سەرکەوت، لە ڕۆژهەڵاتی نۆڤەح و یۆگبەهایەوە و لە سوپاکەی دا و سوپاکەش لەو کاتەدا ئاگادار نەبوون. 12 جا زەڤەح و چەلموناع هەڵاتن و ئەویش دوایان کەوت و هەردوو پاشای میدیان زەڤەح و چەلموناعی گرت و هەموو سوپاکەی تەفروتونا کرد.\n13 ئینجا گدعۆنی کوڕی یۆئاش بەلای ڕێگای هەورازی حەرەس لە جەنگ گەڕایەوە. 14 گەنجێکی لە خەڵکی سوکۆت گرت و پرسیاری لێکرد، ئەویش ناوی کاربەدەستەکانی سوکۆت و پیرەکانی بۆ نووسی کە حەفتا و حەوت پیاو بوون. 15 ئینجا گدعۆن هات بۆ لای خەڵکی سوکۆت و گوتی: «ئەوەتا زەڤەح و چەلموناع کە گاڵتەتان پێکردم و گوتتان: ”ئایا دەستی زەڤەح و چەلموناع ئێستا بە دەستتەوەیە هەتا نان بدەینە پیاوە ماندووەکانت؟“» 16 جا پیرەکانی شارۆچکەکەی برد و بە دڕکوداڵی دەشتودەر سزای دان و کردنی بە پەند بۆ خەڵکی سوکۆت. 17 هەروەها قوللەی پەنیێلی ڕووخاند و پیاوەکانی شارۆچکەکەی کوشت.\n18 بە زەڤەح و چەلموناعی گوت: «ئەو پیاوانەی کە لە تاڤۆر کوشتتان چۆن بوون؟»\n19 گدعۆنیش گوتی: «ئەوان برای منن و کوڕی دایکمن. بە یەزدانی زیندوو، ئەگەر ئێوە بە زیندوویی بتانهێشبوونایەوە نەمدەکوشتن!» 20 ئینجا بە یەتەری نۆبەرەی کوڕی گوت: «هەستە بیانکوژە!» بەڵام یەتەر شمشێرەکەی ڕانەکێشا، چونکە ترسا، لەبەر ئەوەی هێشتا مێردمنداڵ بوو.\n21 زەڤەح و چەلموناعیش گوتیان: «تۆ هەستە و بمانکوژە، چونکە ”پیاو چۆن بێت هێزیشی وایە.“» گدعۆنیش هەستا و زەڤەح و سەلمونناعی کوشت و ئەو هیزارەی[b] بە ملی وشترەکانیانەوە بوو بردی.\n22 ئیتر پیاوانی ئیسرائیل بە گدعۆنیان گوت: «فەرمانڕەوایەتیمان بکە، خۆت و کوڕەکەت و کوڕی کوڕەکەشت، چونکە ڕزگارت کردین لە دەستی میدیان.»\n23 بەڵام گدعۆن پێی گوتن: «من فەرمانڕەوایەتیتان ناکەم و کوڕەکەشم فەرمانڕەوایەتیتان ناکات. یەزدان فەرمانڕەوایەتیتان دەکات.» 24 ئینجا گدعۆن پێی گوتن: «داوای شتێکتان لێ دەکەم، هەریەکەتان ئەو گوارانەی دەستیکەوتووە بمداتێ.» چونکە بەگوێرەی نەریتی ئیسماعیلییەکان، گوارەی زێڕیان لە گوێ کردبوون.\n25 ئەوانیش گوتیان: «بە خۆشحاڵییەوە.» ئینجا جبەیەکیان ڕاخست و هەریەکە و ئەو گوارانەی دەستی کەوتبوو فڕێیدایە سەری. 26 کێشی ئەو گوارە زێڕانەی کە داوای کرد هەزار و حەوت سەد شاقل[c] بوو، ئەمە بێجگە لە هیزارەکان کە لەسەر شێوەی مانگی نوێ بوون، هەروەها بازن و جبە و عەبای ئەرخەوانی کە لەبەر پاشایانی میدیان بوو، هەروەها بێجگە لەو ملوانکانەی کە لە ملی وشترەکانیان بوو. 27 جا گدعۆن ئێفۆدێکی لێ دروستکردن و لە عۆفرا داینا کە شارۆچکەکەی خۆی بوو. هەموو ئیسرائیلیش بەدوایەوە لەوێ لەشفرۆشییان کرد، ئیتر ئەوە تەڵەیەک بوو بۆ گدعۆن و ماڵەکەی.\n28 میدیانیش لەبەردەم کوڕانی ئیسرائیلدا زەلیل بوون و ئیتر سەریان بەرز نەکردەوە. خاکەکەش لە سەردەمی گدعۆندا چل ساڵ لە ئاشتیدا بوو.\n29 جا یەروبەعلی[d] کوڕی یۆئاش ڕۆیشت و لە ماڵی خۆی دانیشت. 30 گدعۆن حەفتا کوڕی لە پشتی خۆی هەبوو، چونکە ژنی زۆربوو. 31 هەروەها کەنیزەکەشی کە لە شەخەم بوو، ئەویش کوڕێکی بۆی بوو، ناوی لێنا ئەبیمەلەخ. 32 ئینجا گدعۆنی کوڕی یۆئاش لە تەمەنێکی باشی پیریدا مرد و لە گۆڕی یۆئاشی باوکی لە عۆفرای ئەڤیعەزەرییەکاندا نێژرا.\n33 هەر لەدوای مردنی گدعۆن نەوەی ئیسرائیل دیسان بەدوای بەعلەکانەوە لەشفرۆشییان کرد و بەعل‌بەریتیان[e] بە خودای خۆیان دانا. 34 نەوەی ئیسرائیل یەزدانی پەروەردگاری خۆیان بیر نەکەوتەوە، ئەوەی دەربازی کردن لە دەستی هەموو دوژمنەکانی دەوروبەریان. 35 هەروەها لەگەڵ ماڵی یەروبەعل گدعۆن دڵسۆز نەبوون بەرامبەر بە هەموو ئەو چاکانەی کە لەگەڵ ئیسرائیل کردی.\n8:2 کۆکردنەوەی پاشماوەی ڕنراوەکان.\n8:21 هیزار: ئەو ملوانکە و جوانکاریانەیە بە گەردنی ئاژەڵەوە هەڵدەواسرێت، بریتی بووە لە ملوانکە و زەنگوڵی شێوە مانگی کراوە.\n8:26 هەزار و حەوت سەد شاقل: نزیکەی 19,5 کیلۆگرام.\n8:29 یەروبەعل: مەبەست لە گدعۆن، لێرە و لە ئایەتی 35.\n8:33 واتە خوداوەندی پەیمان یان مێردی پەیمان.


به‌رنامه‌ی هه‌له‌و واشنتن: گەشتەکەی وەزیری بەرگری ئەمەریکا بۆ ناوچەکە\nپاش کۆبوونەوە فراوانەکەی لەگەڵ ئەنجومەنی ئاسایشی نیشتمانی وڵاتەکەی لە وەزارەتی بەرگری، سەرۆک ئۆباما بڕیاری دا ئاشتۆن کارتەر وەزیری بەرگری بۆ ڕۆژهەڵاتی ناوەڕاست ڕەوانە بکات بە مەبەستی هەڵسەنگاندنی هەوڵەکانی هاوپەیمانێتی نێودەوڵەتی بە ڕابەرایەتی ئەمەریکا لە دژی داعش.\nسێشەممە گەیشتە بنکەی ئاسمانی ئینچەرلیکی تورکیا و لەوێوە داوای لە حکومەتی تورکیا کرد هەوڵی زیاتر بدات بۆ کۆنترۆڵکردنی ئەو 98 کیلۆمەترەی سنوورەکەی لەگەڵ داعش و ڕێگە بە کاری بازرگانی نائاسایی و هاتوچۆی شەڕکەرانی بیانی لەوێوە نەدات.\nچوارشەممەش گەیشتە بەغدا و لەوێ لەگەڵ حەیدەر عەبادی سەرۆک وەزیری عێراق و خالد عوبێدی وەزیری بەرگری کۆبووەوە. بەپێی ڕاگەیاندنی کاربەدەسـتانی ئەمەریکایی و عێراقی تاووتوێی ڕەوشی بەرەکانی شەڕیان کردووە لەگەڵ پڕچەککردن و مەشق و ڕاهێنان بە هێزە عێراقیـیەکان و هەروەها مەسەلەی هاتنی لەشکری تورکیا بۆ ناو خاکی عێراق.\nڕۆژی پـێـنجشەممەش گەیشتە هەولێر و لەوێش لەگەڵ مەسعود بارزانی سەرۆکی هەرێمی کوردسـتان کۆبووەوە و دەستخۆشی لە هێزەکانی پـێشـمەرگە کرد بۆ ئەو سەرکەوتنانەی لە دژی داعش تۆماریانکردووە.\nهاوکاتی ئەم سەردانە لە ناکاو عەرەبسـتانی سعودیـیە هاوپەیمانێتیـیەکی نوێی لە دژی تێرۆرزم ڕاگەیاند بە ناوی هاوپەیمانێتی ئیسلامی لە دژی تێرۆرزم. دەڵێت ئەم هاوپەیمانیـیە 34 وڵاتە نەک هەر شەڕی داعش دەکات، بەڵکو هەموو گروپە تێرۆرستیـیەکان.\nهەرچەندە ئەمەریکا لە زاری ئاشتۆن کارتەر گوتی ئەم هاوپەیمانێتیـیە نوێـیە لەگەڵ داخوازیـیەکانی ئەمەریکا یەکدەگرێتەوە کە داوا دەکات وڵاتانی سووننە ڕۆڵی زیاتر لە شەڕی دژی داعش ببینن.\nپـرسیار لێرەدا، هۆکاری ئەم سەردانەی کارتەر بۆ ناوچەکە لەم کاتەدا چیـیە؟\nڕاگەیاندنی هاوپەیمانێتی ئیسلامی پاش کۆبوونەوە فراوانەکەی سەرۆک ئۆباما لە وەزارەتی بەرگری ڕێکەوتە یان مەبەستی دیکەی لە پشتەوەیە لە کاتێکدا بەشێکی زۆری ئەو هاوپەیمانێتیـیە نوێـیە ئەندامی هاوپەیمانێتی بە ڕابەرایەتی ئەمەریکان لە دژی داعش.\nمەترسی نیـیە ئەم هاوپەیمانێتیـیە نوێـیە کە دەستنیشانی نەکردووە کێن ئەو گروپە تێرۆرستیـیانەی شەڕیان دەکەن، ڕێگە واڵابکات لە بەردەم لەناوبردنی نەیارانی سیاسی ئەو وڵاتانە بە ناوی شەڕی تێرۆرزم؟\nدکتۆر مەحمود عوسمان، سیاسەتکاری کورد و ئەندامی پـێشووی پەرلەمانی عێراق.\nئەکرم سـاڵح، ئەندامی سەرکردایەتی پارتی دیموکراتی کوردستان.\nبورهان محەمەد فەرەج، ئەندامی پـێشووی پەرلەمانی عێراق لەسەر لیستی یەکێتی نیشـتیمانی کوردستان.


ژیانی ژێر چادر لە پاریس لەزاری پەنابەرانەوە\nڕاپۆرت 2018-01-06 17:17 کۆمێنت 543 جار بینراوە\nلە سەرمای سەختی پاریسدا، چادرە بچووكەكان كە بە درێژایی قاڵدرمەكان دانراون تاكە شوێنن كە سەدان پەنابەر خۆیان تیادا پەناداوە. شارەكە بایەكی توند گرتویەتیەوە و ئەوانەی لە دەست جەنگ، برسیەتی و پشێوی هەڵاتوون هەوڵدەدەن لەبەر ئەو ئاگرەدا خۆیان گەرمبكەنەوە كە بە ئەستەم دەستیان كەوتووە.\nساڵی نوێ بۆ ئەو پەنابەرانە بە باشی دەستی پێ نەكرد، لەبەرئەوەی شوێنی حەوانەوە، پارە و خواردنیان نییە. هەر بەیانی زوو لەگەڵ هەڵهاتنی تیشكی خۆردا ریز دەگرن بۆ وەرگرتنی نانی بەیانی كە لە لایەن رێكخراوەكانی هاریكاریەوە دابەشدەكرێت.\nزاهیر كە هاووڵاتییەكی ئەفغانستانیە، ماوەی حەوت مانگە لە ئەفغانستانەوە رووی لە پاریس كردووە و، بەیانیان بە وەرگرتنی كەمێك قاوە و كەمێك پەنیر ئەو رۆژە بەرێدەكات و وتی: "حەوت مانگە لە فەڕەنسام، ئەو حەوت مانگە لە دەرەوە خەوتم، هەموو ئەوانەی دەیبینن كۆچبەر و، هەمووشیان لە دەرەوە دەژین. دەیانگوت لە ئەورووپا مرۆڤایەتی هەیە، زۆرم بیست كە دەیانگوت لە وڵاتانی وەك ئەڵمانیا و فەڕەنسا مرۆڤایەتی و مرۆڤ دۆستی هەیە، بەڵام خۆم لێرە لە نزیكەوە بینیم، هەرگیز شتێك نییە بە ناوی مرۆڤایەتی و مرۆڤدۆستی، زۆر بە خراپی هەڵسوكەوت لەگەڵ كۆچبەراندا دەكەن، كەس بە كەس نییە".\nئەوەی ئاباد هاووڵاتی پاكستانی باسی دەكات هیچ جیاواز نییە لەوەی زاهیر باسی كرد. ئاباد كە لە پاكستانەوە رووی لە پاریس كردووە وتی: "ئەو سووكتەماشاكردنەی لە پاریس بینیمان لە هیچ شوێنێكی ئەورووپا بوونی نییە".\nزۆربەی ئەوانەی لە پاریس لەسەر شەقام دەژین ئەوانەن كە لە پاكستان، ئەفغانستان، ئەفریقا و وڵاتانی خۆرهەڵاتی ناوەڕاستەوە روویان لەو وڵاتە كردووە.\nپەنابەران چادرەكانیان لە سانت مارتین و دەورووبەری هەڵدەدەن، لەبەرئەوەی ئەو ناوچەیە نزیكە لە ناوەندی پەنابەران. زۆبەیان ماوەی چەندین مانگ چاوەڕوانی ئەو رۆژە دەكەن كە بۆیان دەست نیشان دەكرێت بۆ پێشكەشكردنی داوای پەنابەریەتی. تا ئەو رۆژەش لەسەر شەقام دەژین، دوای پێشكەشكردنی داواكانیشیان هیچ گەرەنتیەك نییە كە ئایا لە شوێنێك نیشتەجێیان دەكەن یان نا.\nپەنابەرێكی تونسی بە ناوی شاهیر باسی لەوە كرد كە خەڵك لە سەرمادا رەقبوونەتەوە و وتی: "پێنج كەس لە سەرمایا رەقبوونەوە. بەڵێ، خەڵكی لە سەرما گیانیان لەدەستدا. كەسیش ئاوڕی لێنەدانەوە".\nهۆكاری سەرەكی ئەو كێشەیە كە تا دێت لە شەقامەكانی پاریس روو لە زیادبوونە، نەبوونی كەمپی پێویستی پەنابەرانە لەو وڵاتەدا. كەمپی كالییە كە ناوبەناو دەبووە رۆژەڤ بە هۆی پێشێلكاری مافەكانی مرۆڤ تیایدا ساڵی 2016 رووخێنرا، بەو هۆیەشەوە ژمارەی ئەو كەسانەی لەسەر شەقام دەمانەوە روویان لە بەرزبوونەوە كرد. بە پێی ئامارە فەرمیەكان پێنج هەزار و 596 كەس لەو كەمپەدا دەمانەوە، بەڵام بە گوێرەی پێشبینیەكان حەوت هەزار كەس دەمانەوە تیایدا.\nئێدوارد فیلیپ سەرۆكوەزیرانی فەڕەنسا، ئاماژەی بەوە كردبوو لە مانگەكانی هاویندا %40ی ئەو پەنابەرانەی روو لە فەڕەنسا دەكەن شوێنی مانەوەیان نییە لە ئێستادا، 80 هەزار خانوو و پەناگە هەیە و لە ماوەی دووساڵدا، 12 هەزار و 500 دانەی دیكەشی بۆ زیاد دەكەن.\nئەوانەی تەنها لە ٢٠١٦دا بەرەو فەڕەنسا هەڵاتوون ژمارەیان گەیشتۆتە ٨٥ هەزار .\nلە دابینكردنی شوێنی مانەوەدا لەپێشینە بۆ منداڵان و ژنان و خێزانەكانە. هەرچی كوڕی زگوردیش هەیە تەنیها بۆ ماوەی ١٠ رۆژ لەو ناوەندانە دەتوانن بمێنیەوە كە بۆ پەنابەران دابین كراوە.\nئیمانوێل ماكرۆن سەرۆك كۆماری فەڕەنسا، لە سەرەتای هاتنە سەر دەسەڵات وتی: "دەبێت باوەش بۆ پەنابەران بكەینەوە. ئەمە ئەركی ئێمەیە، دەبێت شانازی بەمەوە بكەین".\nبەڵام ئەوەی كۆچبەران دەیڵێن زۆر دوورە لە گوتەكانی سەرۆكی فەڕەنسی-یەوە.\nمحەمەد كە خەڵكی لیبیایە، باس لەوە دەكات ئەو لەدەست مردن هەڵاتووە، بە ئاستەنگ رزگاری بووە لە دەست بازرگانەكانی مرۆڤ لە وڵاتەكەی و لە جەنگ و ئەو دراما تراجیدیەی چەندین منداڵ هەتیو كەوتووە تیایدا و ئاماژە بەوە دەكات كە قاچاخبەرانی مرۆڤ فراندوویانە، بە بێ ئەوەی هیچ وردەكاریەك بدات. ئەو باس لەوە دەكات كە دەبێت خەڵك بزانن لە چی دۆخێك و هەلومەرجێكدا دەژین. واتە نە حەمام هەیە بۆی بچن نە كەسیش هەیە یارمەتیان بدات.\nئەو ئاوارە لیبیە ئاماژە بەوە دەكات كە ئەوانەی لە شەقام دەژین زۆر تووشی دڵەراوكێ بوون چونكە لە هەموو كاتێكدا دەشێت پۆلیس بدات بەسەریاندا و وەك ئەوەی حەوت ساڵە دەیكەن، چادرەكان لادەدەن.\nمحەمەد باس لەوە دەكات كە ئەو ماڵێكی نییە لە پاریس هەركاتێك پۆلیس دێت دەڵێت بڕۆ بۆ شوێنی تر، بۆیە بەردەوام شوێن دەگۆڕن.\nگول یەكێكی ترە لە پەنابەران، تەمەنی ١٩ ساڵە و لە ئەفغانستانەوە هەڵاتووە.هەركاتێك رۆژ تەواو دەبێت سەرمای شەو زۆری بۆ دێنێت. ماوەی ساڵێك زیاتر لە پاریسە. دایك و باوكی لەدەست داوە. یەك برای ماوە كە ماوەی ساڵێكە لەگەڵی قسەی نەكردووە، بە كامێراكەی ئاماژە بۆ چادرەكە دەكات كە پێنج كەس تیایدا دەمێنێتەوە.\nئاكبال وەك گول ئەفغانستانیە بەڵام ئەو پەنابەر نییە. بۆ یارمەتی لەوێیە، ناتوانێت هەموو رۆژێك بچێت. بەڵام هەر كە هەلی بۆ هەڵكەوت دەچێت خواردنیان بۆ دەبات.\nئاكبال باس لەوە دەكات ئەو خەڵكە هیچ نییە بیخۆن، دەبێت هەموو لایەن بزانن ئەوانە لە جەنگ هەڵاتوون لە ناخۆشی رادەكەن. ئەگەر ئەو دۆخە نەبوایە كام لەمانە دەهاتن بۆ لامان.


یەكەم سزای جیهانیی بەسەر تاوانبارێكی جینۆسایدی ئێزیدییەكاندا سەپێندرا – کوردی – RojNews.News\n30/11/2021 - 4:09:42 pm\nدادگایەکی فرانکفۆرت لە ئەڵمانیا ڕایگەیاند، عێراقییەکی سەر بە چەتەکانی داعش، بە تاوانی بەشداریی لە جینۆسایدی ئێزدییەکان سزای زیندانیی بەسەردا سەپێندراوە، ئەمەش یەكەم حوکمی جیهانییە بەسەر تاوانبارانی ئەو كۆمەڵكوژییەدا لەژێر ناوی ‘جینۆساید’.\nئەمڕۆ، دادگایەکی فرانکفۆرت لەئەڵمانیا بڵاویكردەوە، كە عێراقیەکی سەر بە چەتەکانی داعش بە تۆمەتیی بەشدارییکدرن لە کۆمەڵکوژیی ئێزدییەکان، سزای زیندانیی هەتاهەتایی بەسەردا سەپێندراوە.\nدادگا گوێی لە کەیسی تەها جومەیلی تەمەن ٢٩ ساڵان گرت، کە لە ساڵی ٢٠١٣ پەیوەندی بە داعشەوە کردووە و بە تاوانی جینۆساید و تاوانی دژ بە مرۆڤایەتی و تاوانی جەنگ و قاچاخچێتی مرۆڤ تاوانبار کراوە.\nداواکاری گشتیی ئەڵمانیا دەڵێت: جومەیلی خەڵکەی عێراقە و هاوسەرەکەی ئەڵمانیی و ناوی ‘جنیفر وینیش’ بووە، ژنێک و منداڵێکی ئێزیدییان وەک كۆیلە کڕیوە لەکاتێکدا، لە شاری موسڵ دەژیان تا ڕزگارکردنی ئەو شارە لە دەستی داعش و پاشان بەرەو فەلوجە بەڕێکەوتوون.\nجومەیلی تۆمەتبارکرا بە کۆت و زنجیرکردنی ئەو كچە پێنج ساڵە لە پلەی گەرمی تا ٥٠ پلە لە ژوورێكدا و ئەمەش بووە هۆی مردنی لە تینوێتیدا.\nلە دادگاییەکی جیاوازدا، جنیفر وینیشی تەمەن ٣٠ ساڵ لە مانگی تشرینی یەکەمدا بە تاوانی تاوانی دژ بە مرۆڤایەتیی لە شێوەی کۆیلەکردن و یارمەتیدانی کوشتنی ئەو کچە، سزای ١٠ ساڵ زیندانی بەسەردا سەپێندرا جومەیلی هاوسەریشی بە سزای بەندكردنی هەتا هەتایی سزادرا.\nسەپاندنی سزا بەسەر جومەیلیدا، یەكەم حوکمی جیهانییە بەسەر تاوانبارانی ئەو كۆمەڵكوژییەدا لەژێر ناوی ‘جینۆساید’.\nمانگی ئابی ساڵی ٢٠١٤، داعش هێرشی كردە سەر شارۆچكەی شەنگال و بەهۆی هەڵهاتنی هێزەكانی پەدەكەوە، لە چەند كاتژمێرێكدا تەواوی ئەو شارۆچكەیە كەوتە ژێردەستی داعش و لە ئەنجامدا هەزاران هاوڵاتی ئیزیدی كۆمەڵكوژكران و هەزاران ژن و منداڵیش بەدیلگیران.


كه‌ڵه‌پیاوان - مامۆستا كرێكار\nکاک ئەحمەدی موفتی زادە ئەمیری شورای ئەھلی سوننەتی ئێران بوو لە ١٩٦٣دا لەسەر کوردایەتی گیرا ، کەچی لە زەمانی شۆرشی (ئیسلامی) ئیمام خومەینیدا لەسەر ئیسلام دە ساڵ ـ بێ دادگایی کردن ـ زیندان کرا ! دواییش کە پزیشکەکان راپۆرتی خۆیان لەسەر تەندروستی ئەو نووسی کە ھێندەی نەماوە بمرێ ، ئازادیان کرد تا دوای دوو مانگ چارەسەرو ئەمبەروبەری نەخۆشخانەکان گیانی سپاردو بووە لەعنەتی مێژوو بۆ مەزھەبی بکوژانی .. ھەر لە یەکەم ساڵی زیندان کردنیەوە پێیان دەووت : ئەگەر نامەیەکی ( ئیلتیماس ) بۆ ئیمام خومەینی یان بۆ کاربەدەستانی دەوڵەت بنووسیت ئازاد دەبیت ، ئەویش دەیفەرموو : من بۆ لا الە الا اللە دەژیم و بۆ ئەویش دەمرم چونکە راستی رەھای بوونە ، گەر پێم بڵێن لا الە الا اللە بنووسە ، مادام بە قسەی ئێوەیە ناینووسم ..\nمنیش ئەم شیعرەم لە وەلائدا بۆ کاک ئەحمەدی رەحمەتی وئەودا نووسیووەو پێشکەشی دەکەم بە برایانی مەکتەبی قورئان و بیرخستنەوەش بێت بۆ (ئیخوان)ەکانمان کە ئەو زەمانە گلەییان لێ دەکردم کە بۆچی شیعر لەسەر ئەم شۆڕشە مەزنە نانووسیت ؟!\nھۆ موئمینی ئالی فیرعەون\nزێوانە نوێکانی ھوبەل\nوەکو ھی وان\nدەستەمۆ کەی !!\nبکەیتە گومەزی زێڕو\nقوربانی شەخسە پەڕۆ کەی !!\nناچار ببی و\nتف لە سەرچاوەکەی خۆ کەی !!\nتۆی ئیبنو جوبەیری نەبەرد\nنەک ھەر سەری جەللادەکان\nسەری ئیمامیش دای لە بەرد ..\nھۆ ئیبنو تەیمییەی بێ ناو\nسەربازی کوردی نەناسراو\nخۆت بفرۆشی و\nگەلە رەش و رووتەکەی خۆت\nبخەیتە داو !!\nبۆ چەند ساڵێ\nبتکەنە وەزیری ( چرار )\nلە میسرو تونس و عەممانا\nلە سودان و پاکستانا\nلە سەانسەری جیھانا\nگێلە سوننیت پێ بکەن راو !!\nھەتا ئێستات کاریگەرە\nئەوی وەک عەسای موسایە\nئا ئەم ھەڵوێستەی ئێستایە ..\nھۆ شۆڕە سواری ئەم دینە\nکەللە سەری سەبەئیەکان\nھەمووی داخ و بوغزو قینە\nلە دەوڵەتی ( ئیمامی موستەزعەفین ) ا\nوای لە زیندانی ( ئەوین ) ا !!\nبەڵام لە ئێمەی قوتابیت\nتا دەوڵەتی شیعە ماوە\nمۆری تف و لەعنەتی مەی\nلە نێو چاوە ..\nچونکە لە دەوڵەتی وانا\nوەک ووڵاتی کۆمۆنیستان\nبۆ رێ گرتن لە بانگەوازی ئەم دینە\nجێگای خواوویستی وەکو تۆ\nـ روویان رەش بێ ـ\nئاودەستێکی ناو زیندانەو\nزیندانەکەش ژێر زەمینە !!\nھۆ شمشێرە بڕندەکەی سەلاحەددین\nکاتێ کە دیم\nشا ئیسماعیلی سەفەوی\nئاڵای شیرک و حوکمی جەھلی\nلەبەر پێی تۆکەوت و نەوی\nبۆ خۆشی لە خەم و ژانا\nلەبەر دەم نەعلی ھامانا\nشمشێری کولی خوێناوی\nخستە سەر زەوی\nھەناسەم لە سینە بڕا\nبۆ کەفارەتی بەزینی\nبۆ ھەستانی رق و قینی\nبۆ جێمی نوێ\nیا خوێنی تۆی تێ ھەڵ ئەسوێ\nیا بڕیارە تا بەیانی\nیا موفتی زادەی رەببانی\nیا گوڵی بیابانی سوننی\nئیمام حوسەینی سوبحانی ..\nدەکەنە قۆچی قوربانی ؟!!\nسلێمانی /٤/ ١٩٩٢


چۆن هێڵی وایفای ڕاوتەرەکەمان خێراتر یان باشتر بکەین؟ – کەی ئای تی ئێن\nئاسایشی ئەلیکترۆنی 22, شوبات 2018\nلێرەدا دەتوانیت ئەو ئامۆژگارییانەی کە تایبەتن بە چۆنییەتی خێراکردن و باشترکردنی هێڵی وایفای بخوێنیتەوە و فێر ببیت. هەموو کەسێک بەهۆی وایفایەکی خاوەوە توشی توڕەیی دەبێت و لەوانەیە نا ئاسوودەت بکات، ئەگەر ڕاوتەرەکەی تۆ لە ڕێگەی وایفای گواستنەوەیەکی خراپ دەکات کاتی ئەوەیە چەند شتێک بکەیت و کاریگەریی دروست بکات. لێرەدا چەند ئامۆژگارییەک هاوبەشی پێدەکەین و ئەنجامیان بدە و هێڵەکەت باشتر بکە.\nسەرەتا پشکنین بۆ خێرایی و توانای ئینتەرنێتەکەت بکە\nپێش هەموو شتێک، پێویستە پشکنینێک بۆ وایفای ئینتەرنێتەکەت بکەیت و ئەمەش ڕوونکردنەوەی سەرەتاییت پێ دەدات. بۆ ئەوەی بزانرێت هێڵی ئینتەرنێتەکەت یەکسانە بە هەمان خێرایی وایفایەکەت یان نا. دەتوانیت لە نەرمەکاڵاکان یان ماڵپەڕەکان پشکنین بکەیت، کرتە بکە بۆ پشکنین.\nزۆربەی کات ڕاوتەرەکان لەو شوێنانە دادەنرێن کە لە بەرچاون و هەندێک کەس وا بیر دەکەنەوە ڕاوتەرەکان پێویستە لەگەڵ نەخشی ماڵەکە بگونجێت جا لە هەر شوێنێک بێت، هەرچۆنێک بێت بە دڵنیاییەوە شوێنیش کاریگەریی لەسەر چۆنیەتیی گواستنەوەی وایفای دەبێت بۆیە ئەگەر وایفایەکەت خاوە پێویستە چۆنیەتیی دانانی ڕاوتەرەکەت لە بیر بکەیت و لە گونجاوترین شوێنی ماڵەکەت دایبنێیت. باشترین شوێن بۆ راوتەرەکان ناوەندی ماڵەکەتە کە شوێنێکە بێ جیاوازیی بۆ دەوروبەری وایفای دەگوازێتەوە، کاتێک ئەم کارە دەکەیت کێشەکانی نەبوونی تۆڕ و کێشە فیزیکییەکان ناتوانن کاریگەریی لەسەر هێڵی وایفایەکەت دروست بکەن.\nبا شوێنی راوتەرەکەت چۆڵ بێت\nئامێرە جێگیرەکانی وەک تەلەفزیۆن و پلەیستەیشن و جۆرەکانی تری مۆبایل، یان دەسکی یارییەکان بە هەڵکراویی لە تەنیشت ڕاوتەرەکەت کاریگەریی لەسەر گواستنەوەی وایفای دروست دەکات. لەم بابەتەدا تەنانەت هەڵی وایفای دراوسێکەمان دەتوانێت کاریگەریی لەسەر هێڵەکەی ئێمە دروست بکات بۆیە پیویستە ڕاوتەرەکەت لە شوێنێک بێت چۆڵ بێت و ئەگەریش نا با ئامێرەکانی تر لە ڕاوتەرەکەت دوور بن، بەمە توانایەکی باشتری وایفایت بۆ ڕاوتەرەکەت دروست دەبێت.\nڕاوتەرەکەت ماوە ماوە بۆ ساتێک بکوژێنەوە\nهەنگاوێکی ناسراوە بۆ چارەسەرکردنی وەستانی ئینتەرنێت یان وەستانی وایفای. ڕێنماییت دەکەین لە ڕۆژێکدا بە پێی خواستی خۆت ڕاوتەرەکەت بۆ ماوەی ٣٠ چرکە بکوژێنیتەوە، ئەم کارە ڕێگە بە ڕاوتەرەکەت دەدات دووبارە لەگەڵ باشترین تۆڕدا پەیوەست بێت.\nچاوێکت لە ڤایرۆس و زیانەواڵە بێت\nدەکرێت بەهۆی زیانەواڵە و ڤایرۆسەکانی مۆبایلەکەت یان کۆمپیوتەرەکەت وایفایەکەت خاو ببێتەوە. بۆیە شتێکی باشە ئەگەر نوێترین دژەڤایرۆس و پارێزەری سیستەمەکەت بەکار بهێنیت و بەمەش دەتوانرێت ئەو ڤایرۆس و زیانەواڵەیانە بسڕدرێنەوە کە دەتوانن کاریگەریی لەسەر هێڵی وایفایەکەت بکەن.\nتاگەکان چۆنیەتی ڕاوتەر ڕێنمایی گەرمترین\nDiyar ibrahim 23 شوبات 2018 / 10:05 PM\nDasttan xosh barasty malpareky zor Ba swda


هاووڵاتییەکی کوردی خەڵکی شاری ورمێ دەسبەسەر کرا\n14:55 - 23 سەرماوەز 2718\nئاژانسی کوردپا: هێزە ئیتلاعاتییەکان، هاووڵاتییەکی کوردی خەڵکی شاری ورمێیان دەسبەسەر کرد و بۆ گرتووخانەی ئیدارەی ئیتلاعاتی ئەم شارەیان ڕاگواستووە.\nبەپێی هەواڵی گەیشتوو به ئاژانسی هەواڵدەریی کوردپا، ڕۆژی دووشەممە ١٩ی سەرماوەز، هاووڵاتییەکی کورد، به ناوی \_"جەماڵ مەحموودزادە\_"، تەمەن ٢٦ ساڵ، کوڕی عەبدوڵڵا، لە لایەن هێزە ئیتلاعاتییەکانی سەر به ئیدارەی ئیتلاعاتی ورمێ دەسبەسەر کرا.\nهێزە ئیتلاعاتییەکان هەڵیانکوتاوەتە سەر ماڵی ئەم هاووڵڵاتییە کوردە، لە \_"شەهرەکی شاهد\_"ی ورمێدا و ناوبراویان دەسبەسەر کردووە.\nهەتا کاتی بڵاوبوونەوەی ئەم هەواڵە، لە چارەنووس و هۆکاری دەسبەسەرکرانی ئەم هاووڵاتییە کوردە، هیچ زانیارییەک لە بەردەستدا نییە.\nهەر لەم پێوەندییەدا، ڕۆژی سێشەممە، ٢٠ی سەرماوەز، لاوێکی کورد، به ناوی \_"سلێمان محەممەدنژاد\_"، تەمەن ٢٠ ساڵ، خەڵکی گوندی \_"گەرگوول\_"، سەر بە شاری پیرانشار، لە لایەن ئیتلاعاتی سپای پاسدارانەوە دەسبەسەر کرا.\nهەروەها ڕۆژی دووشەممە، ١٩ی سەرماوەز، هێزە ئیتلاعاتییەکانی سەر به ئیتلاعاتی سپای پاسداران هاووڵاتییەکی کورد، به ناوی \_"باپیر بەرزە\_" کوڕی عوسمان خەڵکی گوندی \_"چیانە\_"، سەر بە شاری پیرانشاریان دەسبەسەر کرد.


سوریا شاڵاوه‌کانی بۆ سه‌ر ئۆپۆزسێۆن فراوانتر ده‌کات\nهێزه‌کانی سوریا هێرشیان کردووه‌ته سه‌ر گوندێکی نزیک سنووری تورکیا، وه‌ك به‌شێک له هه‌ڵمه‌تی حکومه‌ت له دژ نه‌یارانی که تا دێت زیاتر ده‌بێت.\nچالاکوانانی مافی مرۆڤ و گه‌واهیده‌ران ده‌ڵێن ئه‌مڕۆ شه‌ممه تانک و تۆتۆمبێلی له‌شکری هێرشیان کرده سه‌ر شارۆچکه‌ی بداما و له‌وێ ته‌قه‌یان کردووه و 70 که‌س ده‌ستگیرکردووه و به لایه‌نی که‌م 2 ماڵیان سـووتاندووه.\nئه‌م په‌لاماره ڕۆژێك دوای ئه‌وه دێت که هێزه‌کانی ئاسایش به ته‌قه‌کردن به‌لانی که‌م 19 که‌سیان کوشت، کاتێـک به هه‌زاران که‌س له شـار و شـارۆچکه‌کانی سه‌رانسه‌ری وڵاته‌که ڕژانه سه‌ر شه‌قامه‌کان بۆ به‌شـداریکردن له خۆپـیشـاندانه‌کانی دژه حکومه‌ت.\nشارۆچکه‌ی بداما له نزیك سنووری تورکیا‌یه. چالاکوانێكی چاودێری مافی مرۆڤی سوری بنکه له له‌نده‌ن گوتی، دانیشـتووانی شـارۆچکه‌که یارمه‌تی ئاواره‌کانیان داوه له‌و ده‌مه‌ی بۆ ناو خاکی تورکیا په‌ڕیونه‌ته‌وه.\nئێسـتا زیاتر له 10 هه‌زار په‌نابه‌ری سوری له ژێر خوێته سپـیـیه‌کانی ناو ئۆردوگا کاتیـیه‌کانی تورکیادا ژیان به‌سه‌ر ده‌بن.\nله لایه‌کی دیکه‌وه، له لوبنان هێزی له‌شـکری به شه‌قامه‌کانی شـاری ته‌رابلوسـدا بڵاوبوونه‌ته‌وه پاش ئه‌و پـێـکدادانه خوێناویـیانه‌ی نێوان نه‌یاران و لایه‌نگرانی حکومه‌تی سوریا ڕۆژی هه‌ینی له‌و شـاره ڕوویان دا.\nپـێـکدادانه‌کان له‌وه ده‌سـتیپـێـکرد کاتێـک دانیشـتوانی گه‌ڕه‌کێـکی سووننه‌ی شـاره‌که له‌گه‌ڵ دانیشـتوانی گه‌ڕه‌کێـکی عه‌له‌وی به‌هۆی خۆپـیشـاندانی دژ به حکومه‌تی سوریا ڕووبه‌ڕووی یه‌کتری بوونه‌وه و له ئاکامدا 7 کوژراو 25 برینداری لێـکه‌وته‌وه.


دەستنیشانکردنی نموونەیەکی شیاو بۆ چاکسازی ئابووری | MERI\nJanuary 18th, 2016 بلۆگ 0\nبە دابەزینی نرخی نەوت لەساڵی ڕابردوو, لاوازی ئابووری کوردستان زۆر بە زه‌قی به‌ده‌ركه‌وت. ئێستا، دوای زیاتر لە ساڵ و نیوێک، ڕوون و ئاشکرایە کە پشت بەستنی هەرێمی کوردستان بە هەناردەکردنی یەک کەرەستە (نەوت) وەک سەرچاوەی سەرەکی داهات لە ڕووی ئابووری و داراییەوە بەرگە ناگرێت و بەردەوامی نابێت. بە دابەزینی نرخی نەوت بۆ نزمترین ئاست لەماوەی ١٠ ساڵی ڕابردوو، وە نەبوونی هیچ هۆکار و ئاماژەیەکی ئەوتۆ بۆ بەرزبوونەوەی لە ماوەیەکی نزیکدا، حکومەتی هەرێمی کوردستان ناچار دەکات کە بیر لە ستراتيژ و پۆڵەسی (سياساتی) هەمەلایەنە بکاتەوە بۆ فرەییکردنی ئابووریەکەی و دروستکردنی هەلی کار و گه‌شه‌پێدانی کەرتی تایبەتەوە.\nئەم دۆخە دژوارە تەنیا ڕووبەڕووی حکومەتی هەرێمی کوردستان نەبۆتەوە، زۆرێک لە وڵاتانی دەوڵەمەند بە نەوت ئێستا خۆیان لەهەمان بارودۆخی دژواردا دەبیننەوە. بەهەمان شێوە، مێژوو پڕە لە نموونەی چەندین حکومەت کە هەوڵ بۆ گۆرينی بنه‌ما ئابووریەکەیان ده‌ده‌ن لە پشت بەستنه‌وه بە نه‌وت وه‌ك تاکە سەرچاوەی داهات بۆ داهێنان و جێبەجێکردنی ستراتیژی گەورە بۆ فرەییکردنی سەرچاوەکانی داهات. بێگومان، هەندێکیان سەرکەوتووتر بوون لەوانی تر بەڵام سەرجەم هەوڵەکان، سەرکەوتوو یان شکستخواردوو، وانەیەکی گرنگن بۆ ئەوانەی کە دەیانەوێت پەیڕەوی ئامانجێکی هاوبەش بکەن.\nبۆ نموونە، چیلی، ئەو وڵاتەی کە خاوەنی نزیکەی ٣٨% ی یەدەگی مس (نحاس)ە لە جیهان، سەرکەوتوو بوو لە ئاراستەکردنی ئابووریەکەی لە پشت بەستن بەو كانزايه وه تاكه سەرچاوەی داهات بۆ زیادکردنی بژاردەی تری وەک تەختەی دار بۆ بیناکاری و میوە و سالمۆن بۆ لیستی هەناردەکراوەکانی و کەمکردنەوەی قەیرانی ئابووری وڵاتەکەی لە ئەگەری هەڵبەز و دابەزی نرخ لە بازاڕەکانی جیهان. بەهەمان شێوە، وڵاتەکە گەشەسەندنی بەرچاوی لە پەیڕەوکردنی پەرەپێدانی کەرتی پیشەسازی بەخۆیەوە دیت، بەتایبەتی لە پیشەسازی ئەلیکترۆنیک. لەسەرەتای ساڵی ٢٠٠٠، ئەم کەرتی پیشەسازیە شانبەشانی نزیکەی ٣٠% داهاتی مالیزیا بوو. بەهەمان شێوە، ئەندەنووسیا، مێژوویەکی دووری هەیە لە هەڵمەتی بە پیشەسازیکردن و کەمکردنەوەی پشت بەستنی بە تاکە کەرەستەی سەرەکی بۆ داهات وەک کانزا و کشتوکاڵ.\nلەوکاتەی کە حکومەتی هەرێمی کوردستان دەتوانێت سوود لە ئەزموونی ئەو وڵاتانە وەربگرێت، پێویستە مۆدێڵێکی تایبەت بەخۆی بۆ بووژاندنەوەی ئابووری دروستبکات بەگوێرەی سەرچاوە سروشتیەکان، توانای ئابووری خۆی و جوگرافیای سیاسی لە ناوچەکە. پێویستە حکومەتی هەرێمی کوردستان دەستنیشانی کەیسەکانی ئێستای بکات و هەوڵی بەدەستهێنانی یارمەتی تەکنیکی بدات لە لایەن شارەزایانی پێشکەوتوو و خاوەن ئەزموون لە جێبەجێکردنی پلانی چاکسازی ئابووری هاوشێوە. پێویستە ئەمە قوڵتر و وردتر بێتەوە لە تەنیا دەستنیشانکردنی ئه‌و ديارده‌يه‌ی كه ناسراوه به”نەخۆشی هۆڵەندی” كه دەرئەنجامەکانی بريتين له لەدەستدانی توانای پێشبڕکێ لە کەرتی کشتوكاڵ و پیشەسازی. پێویست بەوە ناکات کە هیچ کەسێک باسی کاریگەریەکانی پشتبەستن بە نەوت لەسەر ئابووری بۆ کوردستان بکات یاخود ئاستی ئەو زەرەر و زیانانەی کە بەهۆی چەندین شۆکی دەرەکی توشی بووە. بەڵام، تێگەیشتن لە کێشەکە شتێکە و لەخۆگرتنی هەنگاوی پێویست بۆ چارەسەرکردنی شتێکی ترە.\nحکومەتی هەرێم چەندین بژاردەی پۆلەسی جياوازی لەبەردەستە بۆ فرەییکردن لە کەرتی تایبەت، وەک لێبووردنی باج، كه‌مكردنه‌وه‌ی پاڵپشتیەکان (ده‌عم – subsidies)، کەمکردنەوەی بەربەستەکانی لەبەردەم وەبەرهێنان، برەودان بە شەراکەت لە نێوان کەرتی گشتی و کەرتی تایبەت، و زیادکردنی پاڵپشتی بۆ پرۆژەی بچووک و مامناوەندی. هەندێک لەم بژاردانە، پێویستی بە تەرخانکردنی تەمویلە کە لەوانەیە لە ئێستادا حکومەت لەبەردەستی نەبێت. بەڵام، هەندێکی تریان لە ڕووی داراییەوە زۆرتر ڕێگەیان تێدەچێت بۆ نموونە پەرەپێدانی شەراکەتی لە نێوان کەرتی گشتی و تایبەت، دانانی گومرگ لەسەر کەرەستەی هاوردەکرا و ڕەخساندنی ژینگە و دۆخی باشتر بۆ وەبەرهێنان بەزیادکردنی شەفافیەت و باشکردنی چاودێری لە لایەن دامەزراوەکانەوە.\nهيچ گومانێك له‌وه‌دا نه‌ماوه كه پەرەپێدانی کەرتی تایبەت لە هەرێمی کوردستان پێویستی به پلانێکی بەردەوام و هەمەلایەن هه‌يه. لەهەمان کاتدا، ئەوەی لە هەندێک وڵات کاریگەری هەبووە لەوانەیە لە کوردستان کاریگەری ئەوتۆی نەبێت و پێویستە پۆلەسی هەمەلایەنەی سەرکەوتوو پشت بە واقیع و ڕاستیەکان ببەستێت. سەرەڕای ئەوانەش، حکومەتی هەرێمی کوردستان لە پەیڕەوکردنی شێوازێکی دەرەکی لە پرۆسەی چاکسازی ئابووری سوودمەند دەبێت. ئەم وڵاتانەی کە باسیان لێوەکرا، دەبنە ئه‌زموون و نموونەیەکی شیاو هاوتا لەگەڵ ڕێچکەی تایبەتی حکومەتی هەرێمی کوردستان بۆ فرەییکردنی و پەرەپێدانی کەرتی تایبەت.\nبەریتانیا بەشداردەبێت لە پرۆسەی سەقامگیرکردنەوە و ئاوەدانکردنەوەی قۆناخی دوای داعش


بارزانی و فەیاز دۆخی ناوچەكانی مادەی 140 تاووتوێدەكەن\nسەرۆكی پارتی و سەرۆكی دەستەی حەشدی شەعبی و سەرۆك ئەركانی سوپای عێراق ئەمڕۆ یەكشەممە 4ی تشرینی یەكەم كۆبوونەوە، دۆخی ناوچەكانی مادەی 140یان تاووتوێكرد.\nمەسعود بارزانی، سەرۆكی پارتی دیموكراتی كوردستان ئەمڕۆ لە هاوینەهەواری سەڵاحەدین لەگەڵ فاڵح فەیاز، سەرۆكی دەستەی حەشدی شەعبی و فەریق عەبدولئەمیر یاروڵا، سەرۆكی ئەركانی سوپای عێراق كۆبووەوە.\nبەپێی ڕاگەیەنراوێكی كۆبوونەوەكە، لە دیدارەكەدا بارودۆخی سیاسیی عێراق و ئاڵەنگارییە هەنوكەیی و هەڕەشە ئەمنییەكانی بەردەم سەقامگیریی عێراق و ناوچەكە تاووتوێكران. هەروەها بیروڕا لەبارەی هەماهەنگیی ئەمنی و كاری هاوبەشی هەرێمی كوردستان و حكومەتی فیدڕاڵ بۆ ڕوبەڕوبوونەوەی هەڕەشەكان ئاڵوگۆڕ كران.\nلە بەشێكی تری كۆبوونەوەكەدا جەخت لەسەر پێویستی گرتنەبەری هەنگاوی جدی بۆ ئاساییكردنەوەی بارودۆخی ناوچەكانی مادەی 140ی دەستووری عێراق كرایەوە، وەك ئەوەی لە ڕاگەیەنراوەكەدا هاتووە.\nلای خۆیەوە بارزانی پشتگیریی خۆی بۆ پڕۆسەی سیاسیی عێراق دووپاتكردەوە و ڕاشیگەیاند كە “سەقامگیریی عێراق بۆ هەرێمی كوردستان جێگەی بایەخە”.\nگەنجێکی تەمەن 23 ساڵ لە لایەن چەند کەسێکەوە کوژرا\nبافڵ تاڵەبانی: زەمینە لەبارە وەک کورد خۆمان ڕێکبخەینەوە\nهاوسەرۆكی یەكێتی ڕایدەگەیەنێت، دەتوانین کاربکەین بۆ پێکھێنانی حکومەتێک کە ڕەنگدانەوەی گلەیی و پێویستییەکانی ئەمڕۆی عێراق و ھەرێم بێت…\nپارێزگای سلێمانی و وەزارەتی كۆچی عێراق پلانێكیان بۆ گەڕانەوەی ئاوارەكان دانا\nپلانێكی هاوبەش لەنێوان پارێزگای سلێمانی و وەزارەتی كۆچ و كۆچبەرانی عێراق دانراوە، بۆ گەڕانەوەی ئاوارەكان بۆ زێدی خۆیان.…\nڕاگەیاندنی ئەنجامە بەراییەکان دواخرا\nبڕیاربوو بەرەبەیانی ئەمڕۆ کاتژمێر 3:00 ئەنجامە بەراییەکانی هەڵبژاردن ڕابگەیەندرێت، بەڵام بەهۆی کێشەی تەکنیکییەوە ڕاگەیاندنی ئەنجامەکان دواخرا و بڕیارە…


دادگایه‌کی میسر بڕیار ده‌دات له مانگی داهاتوو محه‌مه‌د مورسی دادگایی بکرێت\nچاوه‌ڕوان‌ده‌کرێت محه‌مه‌د مورسی سه‌رۆکی له ده‌سه‌ڵات لادراوی میسر مانگی داهاتوو دادگایی بکرێت به تاوانی هاندانی توندوتیژی و کوشـتنکاری له وڵاته‌که‌یدا.\nدادگایه‌کی میسر ڕۆژی چوارشه‌ممه بڕیاری دا که‌وا ڕۆژی 4 ی مانگی یازده واده‌ی دادگایی‌کردنی مورسی ده‌بێت. هه‌روه‌ها 14 ئه‌ندامانی کۆمه‌ڵی ئیخوان ئه‌لموسلیمینیش هه‌ر له‌سه‌ر ئه‌و تاوانانه دادگایی ده‌کرێن.\nجێی باسه تۆمه‌ته‌کانی خراونه‌ته پاڵیان ده‌گه‌ڕێته‌وه بۆ ئه‌و شه‌ڕوپـێـکدادانه خوێناویـیانه‌ی نێوان پـشـیوانکه‌رانی ئیخوان ئه‌لموسلیمین و نه‌یاره‌کانیان له سـاڵی ڕابردوودا له قاهیره ڕوویدا. ده‌سه‌ڵاتداران ده‌ڵێن 7 که‌س له‌و توندوتیژیانه کوژرابوون.\nله‌وه‌تای له مانگی حه‌وتی ڕابردوو محه‌مه‌د مورسی له‌سه‌ر ده‌سه‌ڵات لادراوه هێزه‌کانی ئاسایشی میسر لێپـرسراوانی ئیخوان ئه‌لموسلیمینیان ده‌سـتگیرکردووه و هێرشیان کردووه‌ته سه‌ر داموده‌زگاکانی ئه‌م کۆمه‌ڵه‌یه و هه‌روه‌ها لایه‌نگرانیان سه‌رکوتکردوون. زیاتر له هه‌زار که‌سیش له‌و نێوه‌دا کوژراون که زۆربه‌یان له ئیسلامیـیه‌کانن.


نۆکچرن زۆرجار بە پارچە مۆسیقایەک دەوترێت کە کاریگەریی شەوی لەسەرە. لە کۆندا، ئەمە بە ئۆفیسی شەوانە دەوترا، بەڵام دواتر ئەم دەستەواژەیەش بۆ ناساندنی مۆسیقای کلاسیک بەکارھات.\nنەجمەدەین غوڵامی لە ٢١ی ئازاری ١٩٥٨ لە گەڕەکی گوڵشەنی شاری سنە لە دایکبووە. لە تەمەنی ھەژدە ساڵییەوە لە ڕێگەی ڕادیۆ‌ی سنە و کرماشانەوە دەستی کردووە بە گۆرانی وتن. لە کاتی شۆڕشی ئیسلامیی ئێران لەگەڵ کۆمەڵە ھاوکاری کردووە و بۆ ماوەی ھەشت ساڵ پێشمەر ...\nنەمرەکەم (گۆرانیی ئێڤەنێسنس)\nنەمرەکەم گۆرانییەکی گرووپی ڕۆک و مێتاڵی ئەمریکی ئێڤەنێسنسە کە سەرکەوتنێکی بێ وێنەی بەدەست ھێنا. ئەم گۆرانییە لە ئەلبومی فۆڵێن بەدی دەکرێت و یەکێکە لە تاکی ئەلبومەکە. وە یەکەم گۆرانی بوو کە خەڵاتی Vevo Certified وەرگرێت وەک ئافرەتێک بەڕێوەبەری گرو ...\nنیرڤانا گرووپێکی ڕۆکی ئەمریکیبوو کە لە ساڵی ١٩٨٧ لەسەردەستی کورت کۆبەین و کریس نۆڤۆسێلیک دامەزرا لە ئابێردیینی واشینتن. ھەرچەنەدە تەنھا ٣ ئەلبومی درێژخایەنی ستودیۆیان ھەبوو لە ٧ ساڵەی دامەزرانیاندا، بە یەکێک لە ھاندەرترین و سەرکەوتووترین گرووپەکا ...\nنیو مێتاڵ لقێکی مۆسیقای ئاڵتەرنەتڤ مێتاڵە کە سەربە چەشنی مۆسیقای ھێڤی مێتاڵە لەگەڵ بەکارھێنانی چەند شێوازێکی تری مۆسیقا وەک ھیپ ھۆپ، ئەڵتەرنەتڤ ڕۆک، فەنک و گرەنج. گرووپە مۆسیقییە نوو مێتاڵەکان چەند شێوازێکی مۆسیقای ھێڤی مێتاڵ بەکاردەھێنن و تێکەڵی ...\nنیۆکلاسیکاڵ مێتاڵ سەبچەشنێکی مۆسیقای ھێڤی مێتاڵە کە داھێنراوە بە تێکەڵکردنی ھەردوو چەشنی مۆسیقای کلاسیکی و سپید مێتاڵ. گرووپی ئەپۆکالیپتیکا نموونەیەکی ئەم چەشنە مۆسیقایەیە.\nوایڵد فایەر گرووپێکی مۆسیقی ھارد ڕۆکی ئەمریکییە کە لە بیلۆکسی میسیسیپی دامەزراوە لە ٥ی تشرینی دووەمی ٢٠١٥ و بە تەواوەتی سەربەخۆن. گرووپەکە لە چوار ئەندام پێکھاتووە: زاک سۆیەر ، تایلر ڕۆبێرتز ، تایلر ڤاس ، و کامرۆن ئالیدۆن. گرووپەکە یەکەم تاکەگۆرا ...\nونبوو لە بەھەشت (گۆرانیی ئێڤەنێسنس)\nونبوو لە بەھەشت گۆرانییەکی گرووپی ڕۆکی ئەمریکی ئێڤەنێسنسە کە تۆمارکراوە بۆ سێیەم ئەلبومی ستودیۆی گرووپەکە کە بەناوی گروپەکە خۆیەوە نراوە: ئێڤەنێسنس. تۆمارەکانی وایند-ئەپ گۆرانییەکەی بڵاوکردەوە لە ٢٥ی مەی ٢٠١٢ وەک سێیەم تاکی ئەلبومەکە. گۆرانییەکە ...\nھارد ڕۆک چەشنێکی ناسراوی مۆسیقای ڕۆکە کە لەساڵی ١٩٦٠ەکاندا ھاتە بوون، لەگەڵ گەراژ، سایکیدێلێک و بلووز ڕۆکدا. ئەم چەشنی مۆسیقایە ناسراوە بە بەکارھێنانی دەنگی سەخت، گیتاری کارەبایی شێواو، گیتاری بەیس، تەپڵ و زۆربەیجاریش ھاوڕێیەتی دەکرێت بە پیانۆ و ...\nدیواری ژاوەژاوی سەخت ، ھەروەھا ناسراو بە ژاوەژاوی دیوار ، چەشنێکی سەختی میوزیکی ژاوەژاوە، باسکراوە وەک دیوارێکی بە ژاوەژاوی جێگیری یەک بڕگەیی داپۆشراوی سەخت، ھیچ گۆڕانێک نابینێت و لەسەر ھەمان ڕێچکە دەڕوات." ئەم بزووتنەوەیە بڵاوکرایەوە لەلایەن میو ...\nھۆرنبۆستێل ساکس یان ساکس ھۆرنبۆستێل پێکھاتووە لە سیستمێکی پۆلێنکردنی ئامێرە مۆسیقییەکان کە لە لایەن ئێرێک مۆرتز ڤۆن ھۆرنبۆستێل و کورت ساخسەوە نووسراوەتەوە.\nھۆنراوە پێکھاتووە لە چەند وشەیەک کە گۆرانییەک پێکدەھێنن، بەم وشانە ڕستە و کۆرسی گۆرانییەکەی پێ ڕێکدەخرێت و زۆرجاریش لەگەڵ ئامێری مۆسیقادا گۆرانییەکە دەوترێت.\nھەیفا وەھبی لەدایکبووی ١٠ی ئازاری ١٩٧٣. گۆرانیبێژ و ئەکتەری لوبنانییە. ھەیفا خاوەنی حەوت ئەلبوومی مۆسیقییە، ھەروەھا لەساڵی ٢٠٠٨ بۆیەکەمینجار وەک ئەکتەر لەفیلمی ئەستێرەکانی دەریا دەرکەوت کە کۆمپانیای پێپسی بەرھەمھێنەری بوو. لەساڵی ٢٠٠٦، لە گۆڤاری ...\nھەیڵستۆرم گرووپێکی ڕۆکی ئەمریکییە کە لە ڕێد ڵایەنی پێنسڵڤێنیا دامەزراوە، پێکھاتووە لە جۆش سمیت، ئارێجەی ھەیڵ، ڵزی ھەیڵ و جۆو ھۆتینگر. یەکەم ئەلبوومیان لە ساڵی ٢٠٠٩ بڵاوبۆوە بە ناوی ھەیڵستۆرم و دووەم ئەلبوومیشیان لە ساڵی ٢٠١٢.\nیۆھان کریستیان باخ ئاوازدانەرێکی دەمەی کلاسیکی بوو، یانزەھەم کوڕی یۆھان سباستیان باخ بوو. ئەو زۆرجار بە باخی لەندەن یان باخی ئینگلیز ناودەبرێت بەھۆی ئەو کاتە زۆرەوەی کە لە پایتەختی بەریتانیا بەسەری دەبرد. ئەو کاریگەری لەسەر مۆتسارت ھەبووە.\nیەکشەممەی دڵتەزێن یان یەکشەممەی خەمھێنەر ، کە بە ناوی ئاھەنگی خۆکوژیی مەجارستانیش ناسراوە، لەلایەن پیانۆژەن و ئاوازدانەری مەجارستانی ڕێژوو شێرێش لە ساڵی ١٩٣٣ سازکراوە و ھەر لەو ساڵەیشدا بڵاو کراوەتەوە. جیھان بەرەو لەناوچوونە سەردێڕی سەرەکی شێعرەک ...\nلە مۆسیقای کلاسیکدا وەکوو ئۆپێرا پانتاییی دەنگی گۆرانیبێژان بە حەوت ئاست دابەش دەکرێتەوە: باریتۆن: G 2 –G 4 فا١-فا٣ تێنۆر: C 3 –C 5 لا١-لا٣ کۆنتراڵتۆ: F 3 –F 5 دۆ٢-دۆ٤ مێزۆ-سۆپرانۆ: A 3 –A 5 می٢-می٤ کاونتەرتێنۆر: E 3 –E 5 بەیس جۆری دەنگ: E 2 –E 4 ...\nگۆرانیبێژ مۆسیقارێکە کە بە دەنگی خۆی مۆسیقا درووست دەکا. زۆرتر، مۆسیقار و ئامێرژەن لە گەڵ گۆرانیبێژ دا ھاوڕێیەتی دەکەن. ھەر چەند خەڵک زۆرتر بۆ خۆشی گۆرانی دەخوێنن، بەڵام تەنیکی گۆرانیبێژی، تێکەڵێک لە: ئامادەیی دەروونی و فێربوونی پڕۆفیشناڵە.\nبەچاو خوێندنەوە لەمۆزیکدا، بریتییە لەوەی کە ژەنیارێک نۆتەی پارچە مۆزیکێک دەخوێنێتەوە و لەھەمان کاتدا دەشیژەنێت. لەم تەکنیکەدا، زۆرینەی کاتەکان ژەنیار پێشتر ئەو نۆتەیەی نەخوێندۆتەوە و نەیدیووە، بۆیە بەجۆرێک لەجۆرەکان کارێکی گەلێک قورسە. بەچاو خوێن ...\nوێژەی داستانی جۆرێک لە حەکایت کردنە کە گشت یان بەشیک لەو شتانەی کە باس کراون واقیعی نین، واتە دەستکردی زەینی نووسەرن. لە بەرامبەری ئەم وێژەدا، وێژەی ناداستانی بوونی هەیە کە زۆرتر باسی ڕووداوە حەقیقیەکان دەکات.\nکەسایەتی خەیاڵی واتە ھەر کەسێک لە کارێک لە بەرھەمی خەیاڵ دەربکەوێت. "بە شێوەیەکی ڕێکتر" واتە ھەر کەسێک یان بوونەوەرێک لە جیھانێک لە بەرھەمھێنانی نووسەرێک دەربکەوێت. ھەروەھا کەسایەتییە خەیاڵییەکان تەنھا مرۆڤ ناگرێتەوە، بەڵکو ھەروەھا: ئاژەڵەکان، و ...\nوێژەی مناڵان پێکدێت لە چیرۆک، کتێب، گۆڤار، و شیعر کە بۆ مناڵان دروستکراوە. وێژەی مناڵانی مۆدێرن بە دوو ڕێگا جیادەکرێنەوە: چەشن یان تەمەنی خوێنەرەکە. وێژەی مناڵان دەتوانرێت بە چیرۆک بکرێت وەک چیرۆکی پەرییەکان کە لە سەدەی ھەژدەھەمدا تاکە کتێبی وێژە ...\nلەزمانی کوردیدا، وشەی رەخنە بەرامبەر وشەی نقد ی عەرەبی و وشەی Critiqueی ئینگلیزی بەکاردەھێنرێت، ھەرسێ وشەکەش لەبواری ئەدەبیدا بۆ یەک واتا و مەبەست بەکاردەھێنرێن و ھەڵگری چەمکێکی دیاریی کراون.\n▫ ئەرسەلان چەڵەبی لەدایکبووی 1986 ی زایینی لە شاری بۆکانی رۆژهەڵاتی کوردستان و دانیشتووی وڵاتی دانمارکە، پێشتر لە کوردستان دوو کۆمەڵە شیعری بڵاو کردووەتەوە. ناوبراو ئەندامی ناوەندی قەڵەمی دانمارکە" Danish Pen” و تاکوو ئێستا شیعرەکانی بۆ سەر زمان ...\nتاڤگەی ئەوین ناوی حەوتەمین بەرھەمی چاپکراوی "مامۆستا مەلا عومەری ساڵحی" ە، کە وەرگێڕاوی کۆمەڵە غەزەلیاتی "حافزی شیرازی" یە بۆ سەر زمانی کوردی. وەرگێڕانی شاکارە ئەدەبییەکانی جیھانی، پێویستییەکی پەرتووکخانەی کوردییە و بێ‌گومان دیوانی حافزیش یەکێکە ...\nشیعر ، ھۆنراوە ، ھۆزان یان ھەڵبەست وتەیەکی ھۆنراوی سیحراوییە، کە کار دەکاتە سەر ھەست و ھزری مرۆڤ. لایەنگرانی ھۆنراوەی عەرووزی، کێشی عەرووزی، سەرواوە دیکەی تایبەتمەندییەکانی شیعری کۆن بە پێناسەی شیعر دەزانن و تا ڕادەیەک شیعری ئازاد کە ڕەھا لەم بەن ...\nفەنتازیا یان فەنتازی چەشنێکی ئەدەبی و ھونەرییە، پشت بە خەیاڵ و سیحر و بابەتی سەرو سروشتی دەبەستێت واتە لە فەنتازیادا ڕێسا و یاساکانی سروشت ڕەچاو ناکرێن، یان فەنتەزیا ئەو کارە ئەدەبییەیە کە خۆی لە کۆتەکانی لۆژیک و ڕاستی ڕزگار دەکات و بە تەواوی پشت ...\nفەنتازیای تاریک لقێکی لاوەکی فەنتازیایەوە و بۆ ئەو کارە سینەمایی و وێژەیی و ھونەرییانەی کە بابەتی تاریک و ترسناکتر لە فەنتازیای ئاسایی تێدایە ئاماژەیە. زۆربەی کات فەنتازیا لەگەڵ یەکێک لە پێگەکانی وێژەی تۆقێنەر تێکەڵ دەکرێت.\nکتێبی کۆمیک ئەو کتێبانەن کە لەسەر بنەمای کۆمیک داڕێژراون. کتێبەکانی کۆمیک پڕن لە وێنەی بچووک لەگەڵ هەندێ قسەی کەم. کۆمیک لە ساڵانی ١٩٩٠ەکان دەستی پێکرد. باوترین پاڵەوانانی کۆمیک بریترین لە باتمان و سوپەرمان. هەروەها کۆمپانیاکانی کۆمیک بریتین لە ک ...\nکۆمیکس یاخود "پەرتوکی وێنەدار"، شێوازێکە بۆ دەربڕینی چیڕۆکێک بەشێوەی وێنەیی، کۆمیک لە زۆربەی جیھاندا بڵاوە و لە کتێبی کۆمیک و چەندەھا کۆمپانیای دیاری وەک کۆمیکەکانی ماڕڤل و کۆمیکەکانی دی سی ھەن تایبەت بە کۆمیک کە ھەریەکەیان پاڵەوانەکانی خۆیان دەن ...\nدڵ ڕۆمانێکی بواری وێژەی منداڵ و ھەرزەکارانە، نووسەری ئیتالی ئیدمۆند دی ئەمیجی نووسیویەتی، بووەتە سەرچاوەی زنجیرەیەکی تەلەفزیۆنی ئەنیمی بە ناونیشانی. چیرۆکەکەی باسی ژیانی ئیتالییەکان دەکات لە سەدەی بیستەم. ڕۆمانەکە بریتییە لە بیرەوەرییە تۆمارکراوە ...\nنەیاری چیڕۆک یان شەڕانگێزی چیڕۆک ئەو کەسایەتیەی نێو چیڕۆکە کەوا دژی پاڵەوانی چیڕۆک دەوەستێتەوە. پاڵەوانی چیڕۆکەکان زۆربەی کاتەکان لەلایەن شەڕانگێزی چیڕۆکەوە بەرپەرچ دەدرێتەوە. کەسایەتیە شەڕانگێزەکەی چیڕۆکەکە بەربەست و ئاڵۆزی دەخاتە بەردەم پاڵەوان ...\nلایلایە یان لایەلایە بریتییە لە ھەڵبەست یان گۆرانییەک کە دایکەکان بۆ ژیر کردنەوەی مناڵانی ساوا یان بۆ خەو لێخستنیان دەیخوێننەوە. لایلایە بەشێک لە وێژەی زارەکیی نەتەوەکانن و زۆر جار ھەڵگری کۆمەڵێک زانیارییە سەبارەت بە کۆمەڵگا و مێژووی نەتەوەکان. ی ...\nئەندامی کلوپی وێنەی فوکوس ئەندامی سەرەکی ئەنجومەنی وێنەگرانی ئێران YPHC خاوەن نازناوی هونەرمەندی نێونەتەوەیی لە لایەن ڕێکخراوەی جیهانی وێنەگران ئەندامی بەردەوامی ڕێکخراوەی نێونەتەوەیی وێنەگرانی جیهان FIAP\nئاکۆ غەریب ساڵی ١٩٦٢ لە شاری سلێمانی لە دایک بووە. ھەر لە منداڵییەوە حەزی لە وێنە کێشان بووە. ساڵەکانی ١٩٨٠–١٩٨١ لەگەڵ کرانەوەی پەیمانگای ھونەرە جوانەکانی سلێمانی لە بەشی شێوەکاری وەردەگیرێ و ساڵی ١٩٨٥ دەردەچێ. بڕوانامەی خوێندکارییەکەی تابلۆی شەڕ ...\nبا بریتیە لە جموجۆڵ و جولانەوە و ھاتوچۆی ھەوا،، با بەھۆی جیاوازی لە پەستانی کەش دروست دەبێت، کەتیایدا ھەوایەکە بە خێراییەک لەناوچەی پاڵەپەستۆی بەرزەوە بۆناوچەی پاڵەپەستۆی نزمەوە جولە دەکات، جگە لە سوڕانەوەی ھەسارەی زەوی کە ڕۆڵی ھەیە لەبڕ و جۆڕ و ...\nبوومەڵێڵ بریتیە لە ڕووناکیەکی نزم کاتێک خۆر ڕاستەوخۆ دیار نییە. ئەمیش بەهۆی ئەوەی کە لە ژێر هێلی ئاسۆدایە. رووناکی لە بەرگەهەوای زەویەوە بەرهەم دێت لەئەنجامی شکاندنەوەی تیشکەکانی خۆر، هەربۆیە کەشی خوارەوەی ڕووناک دەکاتەوە بەجۆرێک ڕووی زەوی نە بە ...\nبەرەبەیان بریتیە لە کاتی پێش خۆرهەڵاتن ، کە نیشانەی سەرەتای ڕووناکییە، بە دەرکەوتنی ناراستەوخۆی تیشکی خۆر دەناسرێتەوە کە لە کەشی زەویدا بڵاوە، کاتێک ناوەندی پەپکەی خۆر گەیشتووەتە ١٨ پلە لە ژێر ئاسۆی چاودێری. ئەم ماوەیە تا هەڵاتنی خۆر دەخایەنێت ، ...\nتراویلکە یان سەراب دیاردەیەکی سروشتییە بەھۆی شکانەوەی ڕووناکی لە چینەکانی ھەوادا ڕوودەدات. وە دەتوانرێ تراویلکە ببینرێت کاتێ زەوی گەرم بێت، وەک لەناوچە بیایانەکاندا، بەجۆرێک کە ھەوای نزیک ڕووی زەوی گەرمتر بێت لەھەوای کەدەکوێتە چینە بەرزەکان. لەبە ...\nخۆر ئاوابوون یان ڕۆژئاوابوون ، بەهۆی خولانەوەی زەوییەوە، ڕۆژانە خۆر دەچێتە ژێر ئاسۆ. کاتی خۆرئاوابوون لەگەردوونناسیدا وەک ئەو ساتە پێناسە دەکرێت کە خۆر لە ئاسۆدا نامێنێت. کاتێک خۆر لە ١٨پلەی ژێر ئاسۆ دابێت پێی دەڵێن خۆرئاوابوون.\nخۆرھەڵاتن یان ڕۆژھەڵاتن ئەو ساتەیە کە لە بەیانیدا لێواری سەرەوەی خۆر لە ئاسۆدا دەردەکەوێت. ھەروەھا زاراوەکە دەتوانێت ئاماژە بە تەواوی ڕێرەوی پەپکەی خۆر بکات کە بەیانی لە ئاسۆدا بەدیار دەکەوێت. لە ڕووی گەردوونییەوە، خۆرھەڵاتن تەنھا بۆ یەک سات ڕوود ...\nهەنگۆرلە دواهەمیین قۆناغی ڕوناکی دا ڕوودەدات ، یان لە کۆتایی ڕوناکی گەردونی دوای خۆرئاوابوون و ڕێک پێش شەو ڕوو دەدات. پێش داکشان ، لە ماوەی زوو تا قۆناغەکانی ناوەڕاستی تیشکی ڕوناکی ، ڕەنگە لە کاتی ساماڵ و ئاسمانی ڕوون دا ڕووناکی پێویست لە ئاسماند ...\nشەپۆڵ بریتییە لە ھەر شڵەژانێکی وار کە لە فەزا یان فەزا-کاتدا بڵاو بێتەوە. ئەگەر ئەم شڵەژانە لە مەیدانەکانی ئێلێکترۆمەگنەتیکدا ڕوو بدا، شەپۆلی ئێلێکترۆمەگنەتیک بەرھەم دێ. لە شەپۆلەکانی ئێلێکترۆمەگنەتیکدا مەیدانەکانی ئێلێکتریکی و مەگنەتیکی لەسەر یە ...\nوزەی گەرمی خۆر\nمستەفا نەییێری سەقز


به‌رپرسی لقى دهۆكى پارتى: ڕێكکه‌وتنمان له‌گه‌ڵ یه‌كێتیى بۆ دابه‌شكردنى پۆست له دهۆك به‌ستراوه به سلێمانییه‌وه |\nHome چاوپێکەوتن به‌رپرسی لقى دهۆكى پارتى: ڕێكکه‌وتنمان له‌گه‌ڵ یه‌كێتیى بۆ دابه‌شكردنى پۆست له دهۆك به‌ستراوه به سلێمانییه‌وه\nله دهۆك ده‌نگی ناڕازى هه‌یه به‌ڵام ناچنه سه‌ر شه‌قام\nسه‌ربه‌ست تروانشی به‌رپرسی لقی یه‌كی پارتی له دهۆك ئاشكرای ده‌كات كه پێدانى پۆست به یه‌كێتیى له سنوورى دهۆك په‌یوه‌سته به ڕێكکه‌وتنى نێوانیان له سنوورى سلێمانى و جه‌خت له‌وه ده‌كاته‌وه كه پارتى زه‌رمه‌ند بووه له‌و هێرشانه‌ى كراونه‌ته سه‌ر باره‌گاى حزبه‌كان له بادینان و ده‌شڵێت: ״پێ ده‌چێت هه‌ندێك جار ده‌ستی لایه‌نی دیكه له پشت ڕووداوی باره‌گا سووتاندن بێت له بادینان״.\nسه‌ربه‌ست تروانشی كه هاوكات ئه‌ندامى سه‌ركردایه‌تیى پارتییه له چاوپێكه‌وتنێكى ״ئاژانس״دا پێى وایه ئه‌و ئازادییه‌ى له سنوورى دهۆك هه‌یه له هیچ شارێكى ترى هه‌رێمى كوردستان نییه و ده‌شڵێت: ״هاووڵاتییانی بادینانیش داواكاری و ناڕازبوونیان هه‌یه، به‌ڵام ئاماده نین بڕژێنه سه‌ر شه‌قام״.\nئاژانس: سه‌ره‌تا له‌وه‌وه ده‌ست پێ ده‌كه‌ین كه په‌یوه‌ندیی لایه‌نه سیاسییه‌كان له دهۆك چۆنه؟\nسه‌ربه‌ست تروانشی: ئه‌و لایه‌نه سیاسییانه‌ى كه باره‌گایان له پارێزگای دهۆك هه‌یه بریتین له یه‌كگرتووی ئیسلامی و یه‌كێتییی نیشتیمانیی كوردستان و سۆشیالیست و بزووتنه‌وه‌ی گۆڕان) ئێمه وه‌كو پارتى باشترین په‌یوندیمان له‌گه‌ڵ هه‌موویان هه‌یه و هه‌ماهه‌نگیمان به‌هێزه .\nئاژانس: په‌یوه‌ندیتان له‌گه‌ڵ بزووتنه‌وه‌ی گۆڕان باشه له سنوورى بادینان؟\nسه‌ربه‌ست تروانشی: سه‌باره‌ت به پەیوەندییه‌كانمان له‌گه‌ڵ بزووتنه‌وه‌ی گۆڕان له دهۆك، دووپاتی ده‌كه‌مه‌وه كه وه‌كو پارتی په‌یوەندیمان له‌گه‌ل هه‌موو لایه‌نێك ته‌ندرووسته و دووره له هه‌موو ته‌شه‌نوجێك.\nئاژانس: به‌ڵام بۆ نموونه په‌یوه‌ندیتان له‌گه‌ڵ یه‌كگرتووى ئیسلامى به به‌راورد به یه‌كێتیی له دهۆك باشتره، هۆكاری چییه؟\nسه‌ربه‌ست تروانشی: من به‌و شێوه‌یه نایبینم كه جیاوازییه‌ك هه‌بێت له په‌یوندیمان له‌گه‌ڵ یه‌كێتییی و یه‌كگرتووى ئیسلامى، هه‌ماهەنگیی به‌هێزمان هه‌یه له‌گه‌ڵ هه‌ردوو لایه‌ن.\nئاژانس: ئه‌ى بۆچی پۆست ناده‌نه یه‌كێتیی له‌و سنووره؟\nسه‌ربه‌ست تروانشی: شتێكی ڕوونه و ئاشكرایه كه به‌نده به په‌یوه‌ندی و ڕێكکه‌وتنی نێوان پارتی و یه‌كێتییەوە، به‌تایبه‌تی گرێ داوه به ڕێكکه‌وتنی نێوانیان له سنووری پارێزگای سلێمانی.\nئاژانس: له‌و سنووره ڕێ نه‌درا ڕێكخراوه‌كه‌ی نادیه موراد بكرێته‌وه، ئه‌وه بۆچی؟\nسه‌ربه‌ست تروانشی: سه‌باره‌ت به ڕێگریكردن له ڕێكخراوه‌كه‌ى نادیه موراد من ئاگاداری ئه‌م بابه‌ته نیم.\nئاژانس: ده‌وترێت له‌گه‌ڵ هه‌ر گۆڕانكارییه‌ك له هه‌رێمى كوردستان كه به دڵی پارتی نه‌بێت هێرش ده‌كاته سه‌ر باره‌گای لایه‌نه‌كانی تر به تایبه‌تی له بادینان ئه‌وه بۆ ڕوو ده‌دات و دووباره‌ش ده‌بێته‌وه؟\nسه‌ربه‌ست تروانشی: ئه‌و قسه‌یه به‌و شێوه‌یه نییه، من زیاتر له ساڵێكه به‌رپرسی لقی یه‌كی پارتیم له دهۆك هیچ كردارێكى له‌و شێوه‌یه ڕووی نه‌داوه.\nئاژانس: ئه‌ى پێشتر به ئاگاداریى ئێوه ئه‌و هێرشانه نه‌كراوه كه ئه‌و ناوچه‌ی له‌ژێر هه‌ژموونى سیاسی و ئیداری و ئه‌منیی ئێوه‌دایه؟\nسه‌ربه‌ست تروانشی: ئه‌و كه‌سانه‌ی كه هێرشیان كردووەتە سه‌ر باره‌گای حزبه‌كانی تر به ئاڕاسته و ڕێنمایی پارتی نه‌بوون و پارتیش به‌رپرس نییه.\nئاژانس: ئه‌ى هێرشبه‌ره‌كان كێن؟\nسه‌ربه‌ست تروانشی: بۆ زانیاریتان چه‌ند گه‌نجێكن كه ته‌مه‌نیان له خوارووی 20 ساڵانه‌وه بوون، هه‌روه‌ها ئه‌نجامدانی هه‌ر كارێكى له‌و شێوه‌یه له سنووری پارێزگای دهۆك زه‌ره‌رمه‌ندی یه‌كه‌م پارتی بووه.\nئاژانس: ئه‌گه‌ر ئێوه ئاگادار نین و ده‌ڵێن زه‌ره‌رمه‌ندن ئه‌ى كێى له پشته‌وه‌یه؟\nسه‌ربه‌ست تروانشی: پێ ده‌چێت هه‌ندێك جار ده‌ستی لایه‌نی دیكه له پشت ڕووداوی باره‌گا سووتاندن بێت له بادینان.\nئاژانس: بۆچى له بادینان ئازادیی ڕاده‌ربڕین و خۆپیشاندان قه‌تیس كراوه؟\nسه‌ربه‌ست تروانشی: من ده‌ڵێم ئه‌و ئازادی و ڕاده‌ربڕینه‌ى له بادینان هه‌یه له هیچ شوێنێكی هه‌رێم بوونی نییە.\nئاژانس: به‌ڵام خۆپیشاندان نابینین له‌و سنووره ڕوو بدات؟\nسه‌ربه‌ست تروانشی: هیچ ڕاست نییه كه ئێمه ڕێگرییان لێ بكه‌ین به‌ڵكو به پێچه‌وانه‌وه هه‌ر كاتێك هاووڵاتییانى بادینان داوای خۆپێشاندانیان كردبێت به ڕێگای یاسایی گردبوونه‌وه و خۆپیشاندانیان ئه‌نجام داوه، خۆپیشاندانی ئاشتییانه مافی ڕه‌وای خۆیانه، ئه‌گه‌ر خۆپیشاندانی ناڕەزایی بن بۆ گه‌یاندنی مافه‌كانی خۆیان و ئاشتییانه بێت ئێمه شانبه‌شانى ئه‌وان خۆپیشاندان ده‌كه‌ین بۆ گه‌یاندی مافه‌كانیان به جێگای په‌یوندیدار.\nئاژانس: كه وا بێت كه‌س نییه له بادینان ناڕازی بێت؟\nسه‌ربه‌ست تروانشی: ئه‌وی ڕاستی بێت هاووڵاتییانی بادینانیش داواكارییان هەیە و ناڕازین، به‌ڵام ئاماده نین بڕژێنه سه‌ر شه‌قام به‌ڵكو جیاواز له شاره‌كانى تر به ڕێگای جۆراوجۆر داوای مافه‌كانی خۆیان ده‌كه‌ن.\nئاژانس: ده‌وترێت سه‌رجه‌م یه‌كه ئیدارییه‌كانى سنوورى دهۆك ڕێنمایی له لقى پارتییه‌وه وه‌رده‌گرن ته‌نانه‌ت خودى پارێزگاریش، واته ئاستی ده‌ستتێوه‌ردانی حزب له كاروباری حكومه‌ت زۆره؟\nسه‌ربه‌ست تروانشی: هیچ ڕاست نییه، ته‌نیا هه‌ماهه‌نگیمان هه‌یه له‌گه‌ڵ ئیداره‌ى پارێزگای دهۆك و پشتیوانی و هاوكاریی حكومه‌تی خۆجێیین له دهۆك.\nئاژانس: هاووڵاتییان گله‌یی ئه‌وه‌یان هه‌یه كه سته‌میان لێ ده‌كرێت له ڕووی خزمه‌تگوزاری و ئاوه‌دانكردنه‌وه‌ى ناوچه‌كانیان و دامه‌زراندنیان، ئێوه وه‌ك پارتى كه له دهوك زۆرترین ده‌نگتان هه‌یه هه‌ست ناكه‌ن لایه‌نگرانتان لێتان نیگه‌رانن؟\nسه‌ربه‌ست تروانشی: درێغى نه‌كراوه له ڕووى ئه‌منى و ئاوه‌دانكردنه‌وه‌وه به‌ڵام سه‌باره‌ت بە خزمه‌تگوزاری و دامه‌زراندن ڕاسته تا ڕاده‌یه‌ك غه‌در له پارێزگه‌ى دهوك كراوه به به‌راود به پارێزگاكانى ترى هه‌رێمى كوردستان.\nئاژانس: بڕیار بوو چه‌ند پۆستێك له سنووری دهۆك بدرێت به یه‌كگرتووی ئیسلامی ئه‌وه به چی گه‌یشت؟ یه‌كگرتوو دەڵێن تا ئێستا حه‌وت پۆستمان پێنه‌دراوه و دوو پۆستییان له بنه‌ڕه‌تدا وه‌همی بوون؟\nسه‌ربه‌ست تروانشی: ڕاسته به‌پێی ئه‌و ڕێكکه‌وتنه‌ی له نێوان پارتی و یه‌كگرتووی ئیسلامیدا كرا بوو له دوای هەڵبژاردنی ئه‌نجوومه‌نی پارێزگای دهۆك، پارتی ئه‌و ژماره پۆسته ئیدارییه‌ی داوه‌ته یه‌كگرتوو بۆ ئه‌وه‌ی به‌شداربن له ئیداره‌ی پارێزگای دهۆكدا و سه‌باره‌ت به‌دانی ته‌واوی پۆسته‌كان كه له ڕێكکه‌وتنه‌كه‌دا هاتووه من ئەو كاته به‌رپرس لقی یه‌ك نه‌بووم ئاگاداری ورده‌كاریی ته‌واوی نیم، به‌ڵام به‌پێی ئاگاداری من %80 پۆسته‌كان دراوه به یه‌كگرتوو، ئه‌وانه‌ی ماویشه وابزانم په‌یوه‌ندی به ئه‌مری ئیداریی و یاساییه‌كانه‌وه هه‌یه.\nئاژانس: دهۆك ژماره‌ى پێوانه‌یی هه‌بوو له ده‌نگى به‌ڵێى ڕیفراندۆم هه‌ست ناكه‌ن شكستخواردنى ئه‌و پڕۆسه‌یه جۆرێكه له شكستى پارتى.\nسه‌ربه‌ست تروانشی: ڕیفراندۆم بڕیاری گه‌لێكه كه دووسه‌د ساڵه قوربانیی بۆ ده‌دات، بۆ من سه‌رسووڕهێنه‌ر ئه‌وه‌یه كه هیچ هێزێك نییه دوای ئه‌نجامدانی ڕیفراندۆم ئه‌نجامه‌كه‌ى هه‌ڵبوه‌شێنێته‌وه، نه په‌رله‌مانی كوردستان و نه په‌رله‌مانى عێراق و نه دادگای فیدراڵی، هاووڵاتییانی كوردستان هیچ تاوانێكیان ئه‌نجام نه‌داوه بۆ ئه‌وی په‌شیمان ببنه‌وه.